5 Bahan Buatan Manusia Yang Sangat Menakjubkan Yang Ramai Tak Tahu

Sejak dari zaman dahulu, kehidupan manusia menjadi bertambah baik hasil penciptaan teknologi dan produk-produk harian, sehinggalah semuanya yang kita nikmati pada hari ini.

Dan ia tidak terhenti di situ sahaja kerana pelbagai bahan dan produk lagi dicipta setiap hari, menunjukkan bahawa otak manusia tiada had.

iluminasi.com kongsikan 5 bahan ciptaan manusia yang sangat menakjubkan yang ramai tak tahu ia wujud.

Satu masa dahulu, sabun pinggan tidak wujud. Ketika itu, kuali dibasuh dengan soda, cuka, pasir perak. Namun, satu salutan penyemburan baru dapat mengurankan banyak tenaga buruh dan membuat sabun basuh pinggan yang ada kini kelihatan usang.

Kaca cecair menggabungkan silikon dioksida dengan air atau etanol untuk menghasilan semburan yang mengering dan membentuk lapisan "kaca tahan lama yang fleksibel".

Lapisan itu adalah lutsinar iaitu 500 kali lebih nipis daripada rambut manusia, tidak toksik atau merembeskan cecair.

Kaca Cecair akan menghapuskan keperluan untuk menggosok dan membuat kebanyakan produk pembersihan tidak lagi diperlukan, kerana ia juga menyebabkan permukaan menjadi anti-bakteria.

Mikroorganisma yang mendarat di permukaan ini juga sukar kekal di situ. Ini bermakna bahawa dalam aplikasi perubatan, permukaan yang dirawat boleh disterilkan dengan hanya air panas, tanpa memerlukan bahan pembasmi kuman dari bahan kimia.

Lapisan ini juga boleh digunakan untuk merawat jangkitan kulat tumbuhan

Logam amorf adalah bahan yang membolehkan kayu golf memukul dengan lebih keras, peluru ditembak dengan lebih kuat, enjin dan pisau pembedahan untuk bertahan lebih lama.

Bertentangan dengan namanya, ia menggabungkan kekuatan biasa logam dengan kekerasan permukaan kaca. Dalam video di bawah, dua bebola dilantunkan, satu di atas keluli dan satu lagi di atas logam amorf.

Bebola itu melantun lebih tinggi di atas logam amorf dan terus melantun dalam tempoh yang lama berbanding bebola satu lagi.

Kesan bebola ini sebenarnya meninggalkan banyak lubang kecil di atas keluli, yang bermaksud keluli menyerap dan menghilangkan tenaga impak.

Walaubagaimanapun, logam amorf berada dalam keadaan sempurna, bermakna bahawa semua tenaga impak ditransmisikan kembali ke bebola, menyebabkan lonjakan yang lebih tinggi berlaku.

Kebanyakan logam mempunyai struktur atom kristal yang sangat tersusun dan berulang. Di bawah impak atau tekanan lain, permukaan rata atom dalam logam boleh "tergelincir" secara kekal untuk membentuk lekukan yang dapat dilihat.

Logam amorf mempunyai struktur atom rawak yang tidak teratur, yang bermaksud kegelinciran sedemikian dapat dicegah dan atom memulihkan kedudukan awal mereka.

Pada tahun 1942, pihak British berhadapan dengan masalah. Mereka memerlukan pengangkut pesawat untuk membantu memerangi Bot U-Jerman, tetapi tidak ada keluli untuk membinanya.

Seorang lelaki bernama Geoffrey Pyke berpendapat bahawa mungkin pulau ais yang terapung boleh menjadi jawapannya, tetapi idea ini telah dicadangkan dan kemudian ditertawakan lalu ditolak, dua tahun sebelumnya.

Ais mungkin murah, tetapi ia juga mampu hancur tanpa perlukan banyak hentakan atau akhirnya mencair.

Namun, beberapa saintis dari New York telah mencipta campuran ais dan kayu pulpa yang bukan sahaja terapung, tetapi juga kalis peluru seperti batu bata, tahan karat dan tidak cair.

Bahan yang dikenali sebagai Pykrete ini boleh diproses seperti kayu, atau dibentuk ke dalam bentuk seperti logam.

Di dalam air, cangkerang penebat pulpa kayu basah akan membentuk, menghalang pencairan lanjut dan mana-mana kapal yang dibuat daripadanya secara teori dapat dibaiki selagi masih berada di laut.

Tetapi, untuk semua kualiti yang mengejutkan ini, Pykrete akhirnya tidak sesuai digunakan dengan tujuan penciptaannya.

Model skala 1,000-ton telah dibina dengan cepat dan dibekukan oleh sebuah motor kuasa kuda tunggal, tetapi didapati bahawa ais akan cair dari masa ke masa kecuali disimpan pada suhu -27 darjah C, yang memerlukan sistem saluran yang rumit.

Ia juga diketahui bahawa jumlah pulpa kayu yang diperlukan cukup untuk memberi kesan serius kepada pengeluaran kertas. Pykrete akhirnya kekal sebagai kegagalan yang kreatif dan menarik yang tak mampu direalisasikan.

Kongkrit akan menua, sama seperti manusia. Dengan ini ia menjadi warna kelabu yang tercemar yang kita semua tahu dan akan mula retak.

Pembaikan biasanya memakan masa dan kos yang tinggi. Malah jika tapak bangunan yang mengalami keretakan, ini menjadikan proses pembaikan bertambah sukar.

Banyak bangunan di zon gempa bumi telah diruntuhkan atas alasan ini.

Namun sekumpulan pelajar dari Universiti Newcastle, United Kingdom telah menghasilkan microb diubahsuai secara genetik, yang telah diprogramkan untuk masuk ke bawah retakan halus dalam kongkrit lalu menghasilkan campuran kalsium karbonat dan gam bakteria bagi mengikat kembali retakan.

Proses "pengaturcaraan" spora BacillaFilla bermula dengan mencambahkan ciptaan ini untuk bersentuhan dengan konkrit, mengesan apabila ia sampai di bawah retakan, mengeras sehingga kuat sama seperti kongkrit di sekitar dan mempunyai gen untuk memusnahkan diri sendiri bagi menghentikan ciptaan ini menjadi liar dan menghasilkan "tumor" kongkrit besar-besaran.

Terdapat juga implikasi terhadap alam sekitar iaitu 5% daripada semua karbon dioksida buatan manusia adalah dari pengeluaran konkrit. Diharapkan spora ini akan dapat memanjangkan hayat struktur yang akan sangat mahal untuk dibina semula.

Perlindungan terhadap impak sentiasa menjadi masalah yang rumit. Bagaimana anda menghasilkan sesuatu yang mampu memberikan perlindungan sebenar tanpa menjadi terlalu berat atau tidak fleksibel?

Sebagai contoh, pad plastik lutut. Ia memberikan perlindungan kepada lutut namun menyekat pergerakan dan masih boleh memberikan kesan kepada tulang jika berlaku hentakan.

D30 menawarkan penyelesaian yang bijak untuk ini masalah. Ia adalah bahan yang diperbuat daripada 'molekul pintar' yang bergerak bebas (seperti Play-Doh) di bawah tekanan lembut, tetapi menjadi keras apabila menerima hentakan.

Kini di pasaran sudah terdapat jaket yang mengandungi pad D30 yang menawarkan kelenturan, serta perlindungan kayu besbol atau apa-apa sahaja kemungkinan yang anda akan hadapi.

Pad ini berprofil rendah, menjadikan jaket ini sesuai untuk stuntmen atau polis. Bahan ini sebenarnya berfungsi pada prinsip yang biasa, sama seperti campuran tepung jagung dan air.


Persatuan NAMbLa : Komuniti Lelaki Tua Yang Menyayangi Kanak-Kanak Lelaki

Penulis adalah seorang peminat kartun bersiri 'South Park' sejak dulu. Walau apa pun pandangan anda tentang kartun tersebut, penulis sangat gemarkan cara mereka menceritakan tentang politik serta isu-isu yang kebiasaannya wujud dalam negara mereka iaitu Amerika Syarikat (USA).

Dalam salah satu episod South Park, ada dipaparkan berkenaan sebuah organisasi yang dinamakan sebagai NAMbLA, singkatan kepada North American Man/boys Lover Association - sebuah organisasi lelaki yang ingin menjadikan diri mereka 'pencinta sejati' kanak-kanak lelaki.

Dipaparkan dalam South Park, penulis andaikan perkara itu hanya rekaan. Sekali tengok rupa-rupanya organisasi ini memang wujud!

Di antara kesemua persatuan atau organisasi yang menyokong perjuangan-perjuangan kebebasan seksualiti, NAMbLa adalah organisasi paling sukar untuk diterima akal penulis. Ini kerana asas perjuangan mereka sangat ganjil, unik dan jijik.

NAMbLa ditubuhkan pada tahun 1978 ekoran satu tunjuk perasaan yang berlaku pada tahun 1977. Dalam tunjuk perasaan yang dianjurkan oleh sebuah komiti bernama Boston/Boise Committee, mereka membantah penangkapan dan pendakwaan ke atas beberapa orang lelaki yang menjalankan sindiket pelacuran, melibatkan kanak-kanak lelaki di Massachussetts.

Dakwaan yang dikenakan ke atas 24 orang lelaki itu melibatkan kesalahan rogol terhadap lebih 100 orang kanak-kanak lelaki berusia 8 ke 15 tahun. Bagaimanapun hanya satu kes berjaya disabitkan kesalahannya. NAMbLa ditubuhkan selepas itu bagi meneruskan perjuangan Boston/Boise Committee yang telah ditamatkan dengan penubuhan cawangan di New York, Boston, Los Angeles dan San Fransisco.

Nama NAMbLa mula menjadi sebutan ramai selepas berlaku satu kes penculikan melibatkan seorang kanak-kanak 7 tahun bernama Etan Patz yang hilang sejak 1979.

Dalam sebuah serbuan pada tahun 1982, pihak polis menemui gambar seorang kanak-kanak mirip Etan dalam lokasi kediaman yang dijadikan sarang seks milik individu NAMbLa, menyebabkan wujud teori Etan sebenarnya dijadikan hamba seks pengikut-pengikut NAMbLa.

Laporan media serta pendedahan terhadap organisasi itu kepada masyarakat menjadikan nama NAMbLa semakin popular (walaupun atas dasar yang salah) memberikan mereka publisiti percuma.  Walau bagaimanapun, siasatan lanjut mendapati gambar yang dipercayai Etan itu sebenarnya gambar model seorang kanak-kanak ketika era 50-an yang berkemungkinan besar dijadikan 'modal' pemuas nafsu ahli-ahli NAMbLa.

Etan Patz yang hilang hanya diketahui nasibnya pada tahun 2012. Pembunuhnya sendiri tampil mengakui perbuatannya. lelaki bernama Pedro Hernandez yang kini berusia 59 tahun membunuh Etan ketika Pedro berusia 18 tahun dan mencampakkan mayatnya dalam tempat sampah.

Berbalik kepada NAMbLa; sama seperti organisasi yang memperjuangkan kebebasan seksualiti yang lain, NAMbLa juga mempunyai piagam yang memperincikan minat mereka.

Matlamat NAMbLa adalah untuk bergerak secara politik dan gerakan aktivis bagi mendidik dan memperjuangkan penghapusan ke atas sebarang bentuk sekatan yang dikenakan oleh kerajaan USA -  ke atas sebarang hubungan suka sama suka di antara kanak-kanak dan lelaki dewasa.

Dalam mencapai matlamat itu, NAMbLa membantah sekeras-kerasnya sebarang pengenalan syarat had umur minima untuk melakukan hubungan seks di antara mana-mana individu, khasnya remaja dan kanak-kanak lelaki. Bagi mereka, golongan tersebut tidak sepatutnya dihalang hanya kerana faktor usia daripada menyertai sebarang aktiviti seksual.

NAMbLa diasaskan oleh seorang individu bernama David Thorstad, seorang aktivis gay yang mengakui dirinya atheist dan biseksual. David sebagai pengasas NAMbLa membawa ideologi yang sangat berbeza dan agak ekstrimis. Pada beliau, kita tidak boleh mengatakan semua kes hubungan seksual melibatkan kanak-kanak dengan lelaki dewasa adalah satu bentuk penderaan. Pada beliau, bukan semua lelaki yang cintakan kanak-kanak adalah seorang 'child molester.'

Bagi membantu penyebaran mesej NAMbLa, setiap ahli yang berdaftar akan diberikan dua penerbitan berkala yang diterbitkan khas untuk mereka. 'NAMbLa Bulletin' diterbitkan bagi menyampaikan idea serta pandangan organisasi mereka dan 'Gayme Magazine', sebuah majalah yang turut sama dijual dibeberapa kedai buku terpilih yang banyak membawa artikel disamping visual yang 'dirasakan sesuai.'

Pada awalnya, hanya beberapa orang individu mengaku secara terbuka penglibatan mereka dengan NAMbLa. Dianggarkan di seluruh dunia sekarang ini hanya terdapat kurang 1000 ahli berdaftar NAMbLa yang aktif. Jumlah sebenarnya sukar untuk diketahui kerana mereka sangat berahsia dalam menjalankan aktiviti mereka.

Kesan 'perjuangan' mereka tetap disimpan secara rasmi. Universiti Harvard menyimpan koleksi-koleksi semua penerbitan NAMbLa untuk rujukan orang ramai. Mereka juga mendapat sokongan The American Civil Liberties Union. Akhbar New York Times pernah menerbitkan artikel bagi menjawab semula kritikan ke atas ahli-ahli pertubuhan NAMbLa.

Penulis berpengaruh Allan Ginsbersg, salah seorang individu yang memainkan peranan besar semasa budaya 'counter-culture' era 1950-an juga terkenal sebagai seorang pendokong kuat gerakan NAMbLa serta banyak kali mengajak orang ramai lebih terbuka dengan apa yang mahu dicapai NAMbLA.

Kini, nama NAMbLa sudah tidak lagi menjadi sebutan seperti dahulu.

Walaupun begitu semakin banyak pihak kini mula bangkit mendokong mesej serupa yang pernah dibawa mereka. Individu-individu pedofil yang diinspirasikan NAMbLa kini lebih senang melabelkan diri mereka 'minor attracted persons' atau 'golongan tertarik dengan bawah umur.'

Bagaimanapun, populariti nama NAMbLA pada era sekarang menjadikan mereka sasaran mudah. Label NAMbLa kerap kali digunakan oleh kumpulan anti LGBT, menyamakan apa yang mahu dicapai oleh NAMbLa sebagai sebahagian daripada perjuangan aktivis LGBT.

Ini menyebabkan wujud kritikan keras aktivis pro-gay The International Lesbian and Gay Association (ILGA) yang mengutuk NAMbLa dan matlamat mereka, seterusnya menyebabkan populariti NAMbLa seakan-akan cuba ditenggelamkan agar tidak lagi membayangi perjuangan ILGA.

Kami juga tidak dapat memastikan adakah NAMbLa masih aktif atau sudah berkubur. Bagaimanapun yang pasti, aktiviti seksual melibatkan lelaki dewasa dengan kanak-kanak lelaki yang kini lebih dikenali dengan istilah 'boylove' tetap aktif.

Sama ada NAMbLa yang terlibat di belakang tabir secara senyap, kami tidak tahu. Kami tinggalkan anda dengan sebuah dokumentari di bawah, satu-satunya waktu di mana anggota NAMbLa bertindak berani mendedahkan identiti dan kemahuan nafsu songsang mereka secara terbuka.


5 Sayur-Sayuran Paling Mahal Di Dunia

Sayur-sayuran bukanlah jenis makanan yang menjadi pilihan bagi sesetengah orang. Malah, ada yang langsung tidak memakan sayur-sayuran sepanjang hidupnya.

Walaupun ia memberikan banyak manfaat kepada kesihatan namun disebabkan rasanya yang tidak sesedap ayam, ikan atau daging membuatkannya sering disisihkan terutama oleh kanak-kanak.

Dan ia biasanya dijual dengar harga yang lebih rendah berbanding ayam dan daging, namun terdapat beberapa jenis sayuran yang mempunyai nilai yang sangat tinggi disebabkan beberapa faktor tertentu.

Salad merah jambu atau radicchio merah jambu adalah sayuran berdaun terkini yang melanda pasaran baru pada awal tahun 2018.

Anda hampir boleh menggambarkannya sebagai radicchio dengan rasa yang sangat ringan, walaupun ia mempunyai sedikit rasa pahit.

Walaupun harga RM88 sekilogram tidaklah begitu mahal berbanding sayuran lain dalam senarai ini, namun harga tersebut hanyalah untuk sebiji salad ini sahaja.

Salad merah jambu adalah sayuran semulajadi dan ia diramalkan akan menjadi lebih mahal kerana ia menjadi semakin popular di media sosial ketika ini.

Ini adalah satu lagi sayuran hijau yang tersenarai dalam senarai sayu-sayuran paling mahal di dunia. Sayur bayam biasanya dijual dengan harga yang berpatutan.

Jika anda membelinya dari petani, ia akan menjadi lebih murah. Harga di pasaraya lebih mahal tetapi masih dianggap sebagai murah.

Bagi bayam Yamashita, ia tersangat mahal dan dijual dengan harga sekitar RM120 sekilogram. Asafumi Yamashita adalah penanam sayuran yang berasal dari Tokyo di Perancis.

Anda boleh menganggap sayur-sayuran yang ditanam Yamashita sebagai barang khas terpilih. Ia hanya dijual kepada 7 pelanggan sahaja di mana semuanya adalah tukang masak yang mempunyai bintang Michelin.

Sayur-sayuran Yamashita mengambil masa bertahun-tahun untuk disempurnakan dan penjagaan yang dibuat Yamashita terhadap sayur-sayurannya tidak berbelah bagi.

Jika anda pernah pergi ke restoran sushi mewah, berkemungkinan besar anda akan membayar harga premium untuk hidangan makanan anda.

Sudah tentu ikan dan makanan laut lain menjadi penyebab kepada harga yang mahal, namun apa yang menambahkan lagi harganya adalah wasabi yang dihidangkan adalah wasabi segar, bukannya yang diproses.

Anda boleh menghasilkan wasabi dalam jumlah yang banyak daripada satu akar wasabi, tetapi hakikatnya adalah tidak banyak ladang wasabi yang wujud di dunia.

Anda perlu mendapatkannya secara langsung dari Jepun atau mendapatkannya dari ladang wasabi di Eropah. Tak kisah dengan mana-mana cara sekalipun pun, jika anda mahu wasabi segar, anda perlu bersedia untuk membayar dengan harga ini.

Kentang biasanya sangat murah. Malah, ia merupakan antara sayur-sayuran yang paling murah anda boleh dapati di pasaran dengan harga serendah RM1 sekilogram. Namun, bagi kentang ini, lain ceritanya.

Kentang La Bonnotte adalah kentang paling mahal dan sayuran kedua termahal di dunia.

Faktor yang membuatkannya tersangat mahal adalah sangat jarang ditemui kerana jenis kentang ini hanya ditanam di sebuah pulau di luar pantai barat Perancis iaitu Noirmoutier.

Hanya 100 tan dihasilkan setiap tahun. Setiap satu kentang ini perlu dipetik dengan tangan, jadi kerja-kerja penuaian boleh mengambil masa yang sangat panjang.

Semua kentang juga dibaja dengan tangan menggunakan alga dan rumpai laut. Inilah yang memberikan rasa yang sihat yang berbeza kepada kentang La Bonnotte.

Ia hanya dihidangkan di restoran-restoran eksklusif di Perancis dan jika anda pernah makan kentang ini, anda akan tahu mengapa mereka sangat bernilai tinggi.

Sayur pucuk ini mempunya beberapa nama berlainan namun tak kira dengan nama apa pun ia dipanggil, harganya tak akan berubah.

Pucuk hop adalah bahagian-bahagian tumbuhan hop yang tidak digunakan dalam pembuatan bir.

Tumbuhan ini menjadi sangat berguna di seluruh dunia untuk tujuan penapaian, tetapi pucuk hop juga mempunyai tujuan yang mana ramai daripada kita tak sanggup bayar.

Pucuk ini benar-benar berbaloi untuk dibeli jika anda mengambil kira rasa yang diberikannya. Ia mempunyai kualiti seperti sayur kale dengan sedikit rasa manis.

Sebab mengapa pucuk hop sangat mahal adalah kerana proses penuaiannya yang rumit. Ia harus dipilih dengan tangan, dan kerana ia tidak tumbuh dalam barisan, agak sukar untuk mencari pucuk hop bagi proses pemilihan.

Di samping itu, pucuk hop sangat kecil sehingga anda perlu memilih beratus-ratus daripadanya sebelum anda dapat mengisi satu beg.

Ia sangat sukar untuk dituai namun bagi mereka yang melakukan kerja-kerja ini akan mendapatkan hasil yang sangat lumayan.


Isu Buruh Murah - Mengapa Malaysia Perlukan Terlalu Banyak Buruh Asing?

Sekiranya pekerja asing di Malaysia melancarkan mogok, ekonomi negara ini pasti akan runtuh. Begitulah betapa bergantungnya kita kepada tenaga kerja asing yang murah.

Untuk beberapa dekad sehingga kini, kerajaan telah memberikan kenyataan tentang ingin mengurangkan bilangan pekerja asing di Malaysia.

Statistik pas pekerjaan sementara daripada Jabatan Imigresen Malaysia menunjukkan bahawa bilangan pekerja asing menurun daripada 2.06 juta pada tahun 2008 kepada 1.76 juta pada 31 Julai 2018, kata Kementerian Sumber Manusia (KSM).

Memberitahu The Edge, Kementerian Sumber Manusia berkata bahawa pekerja asing banyak diambil bekerja dalam sektor yang memerlukan penggunaan fizikal dan persekitaran yang kurang kondusif.

Sementara itu, peratusan pekerja asing yang didokumenkan di Malaysia telah menurun dari 19.3% pada tahun 2008 kepada 11.9% pada suku kedua tahun 2018.

Walau bagaimanapun, hakikat yang diketahui adalah pekerja asing tidak berdokumen melebihi jumlah yang didokumenkan dengan perbezaan yang sangat besar.

Dianggarkan bahawa bagi setiap pekerja asing yang didokumenkan, terdapat 2.5 orang yang tidak berdokumen. Dengan ini, mereka ini berjumlah 6 juta atau seperlima penduduk Malaysia yang berjumlah 30 juta.

Rancangan Malaysia ke-11 menetapkan jumlah pekerja asing untuk tidak melebihi 15% atau 2.3 juta daripada jumlah tenaga kerja menjelang 2020. Tetapi ramai yang percaya Malaysia telah jauh menyimpang daripada sasaran itu.

Charles menambah bahawa beliau tidak menyokong penggunaan pekerja tanpa dokumen tetapi kerana tiada perancangan sumber manusia yang teliti dan cara menguruskan pekerja asing membuatkan kita menghadapi masalah besar hari ini.

Kementerian Sumber Manusia mengatakan bahawa menggaji pekerja tempatan sentiasa menjadi keutamaan, sama seperti mengurangkan kebergantungan terhadap pekerja asing.

Beberapa inisiatif telah diambil termasuk memastikan keutamaan diberi kepada warganegara Malaysia dari segi peluang pekerjaan dengan kekosongan pengiklanan di laman web Jobs Malaysia sebelum membenarkan permohonan oleh pekerja asing.

Kementerian itu menyatakan bahawa mereka sangat tegas mengenai terma dan syarat pekerjaan pekerja asing dan syarikat itu akan diselia oleh agensi kawal selia yang bertanggungjawab untuk menentukan bilangan sebenar yang diperlukan dalam sektor masing-masing.

Tidak dapat dinafikan, mengurangkan kebergantungan kita terhadap buruh asing murah adalah sangat perlu.

Tetapi memandangkan mereka kebanyakannya bekerja di sektor-sektor yang dianggap kotor, berbahaya dan sukar (3D), mengurangkan jumlah mereka tidak semestinya mewujudkan lebih banyak pekerjaan untuk penduduk tempatan.

Lagipun, adalah diketahui dengan jelas bahawa penduduk tempatan tidak berminat dalam pekerjaan 3D. Apa yang perlu dilakukan dan ini sering ditekankan adalah untuk melakukan usaha kesedaran untuk meningkatkan rantaian nilai

Ahli Parlimen Klang itu menjelaskan bahawa kita boleh meningkatkan rantaian bekalan dengan teknologi, automasi dan sebagainya.

Kerajaan memberi wang untuk membuat pembaharuan tetapi tidak ada yang mengambilnya. Rakyat gembira dengan buruh murah mereka.

Menurut anggarannya, buruh murah mungkin baik dalam mengurangkan kos, tetapi hanya untuk masa terdekat. Walau bagaimanapun perniagaan boleh dikatakan telah mendapat faedah dari ketidakpedulian dasar selama bertahun-tahun ini.

Di sisi lain, ramai yang merasakan bahawa pemotongan tenaga kerja asing apabila syarikat-syarikat tidak berautomasi akan mempunyai kesan buruk terhadap ekonomi secara keseluruhan.

Apa yang berlaku apabila ada gangguan bekalan kerana hanya tidak cukup pekerja untuk melakukan pekerjaan tersebut? Rakyat Malaysia yang perlu menanggung kenaikan kos kerana kekurangan bekalan, bukan?

Dengan itu, ketagihan kita terhadap buruh murah mula terserlah. Walaupun banyak jiran Asia kita telah membuat langkah drastik ke dalam automasi, namun kita masih krtinggalan.

Sehinna 2016, kepadatan robot dalam sektor perkilangan tempatan adalah 34 robot per 10,000 pekerja, jauh di bawah purata Asia sebanyak 63 robot, menurut Persekutuan Robotik Antarabangsa

Para majikan meminta lebih banyak masa untuk mendapatkan laluan automasi, memetik kos sebagai salah satu penghalang utama. Tetapi berapa banyak masa yang perlu diberikan?

Tidak ada penyelesaian mudah untuk masalah ini. Ini adalah satu tindakan mengimbangi dalam menghapuskan ketagihan majikan terhadap buruh murah sambil mengambil kira kesan-kesan ekonomi dari industri yang menekan.

Artikel ini adalah terjemahan dan olahan semula laporan "Cover Story: Do we need so many foreign workers?" yang diterbitkan oleh The Edge Markets pada 6 September 2018.


Kisah Sebenar Nasib Pekerja Yang Membina Piala Dunia 2022 Untuk Tontonan Anda

Empat orang pekerja buruh binaan berkumpul menikmati makan tengahari semasa waktu rehat mereka. Majoriti yang bekerja di Stadium Al-Rayyan, sebuah stadium moden dengan kapasiti 40,000 penonton datang dari negara Ghana.

Peluang jawatan kosong untuk bekerja di salah sebuah negara terkaya di dunia yang disiarkan dalam radio di tanahair mereka, disahut lebih 300 orang pekerja. Empat orang yang sedang makan ini, kesemuanya datang melalui ejen yang dilantik.

Janji ejen Qatar adalah negara terkaya di dunia dan mereka berpeluang mendapat imbuhan gaji lumayan, kumpulan itu memberanikan diri hadir ke Qatar.

Walau demikian, realiti sebenar yang mereka temui amat berbeza dengan janji manis sebelum itu.

Kerajaan Qatar mengumumkan pembukaan kemasukan pekerja dari India, Nepal, Bangladesh serta beberapa negara Afrika seperti Ghana, dalam usaha menyiapkan stadium-stadium yang diperlukan di seluruh negara tersebut.

Menjanjikan kebajikan pekerja akan dibela, pelbagai insentif disebut akan disediakan selain daripada pendapatan lumayan. Standard keselamatan yang lebih tinggi akan digunakan. Semua pekerja akan diberikan latihan secukupnya. Waktu rehat akan diberikan bila cuaca panas melampau. Sistem bekalan air yang mengandungi elektrolit akan disediakan untuk menghilangkan haus pekerja.

Papan-papan tanda keselamatan yang disediakan juga disedia menggunakan tiga bahasa - Inggeris, Hindi dan Tamil bagi menjamin keterbukaan dan kemudahan pekerja.

Kemudahan tempat tinggal yang baik juga dikatakan akan disediakan. Berbeza dengan tempat tinggal yang selalu menjadi penempatan golongan buruh, kerajaan Qatar menyediakan kem yang mampu memuatkan sehingga 4500 pekerja dalam satu masa. Empat orang ditempatkan dalam satu bilik, dengan makanan disediakan setiap hari mengikut saranan pakar kesihatan.

Pusat perubatan tersedia bagi mereka yang memerlukan dengan fasiliti gimnasium serta padang bola senantiasa dibuka untuk kegunaan bersama. Mereka juga dibekalkan dengan kemudahan pusat komputer bagi membolehkan komunikasi bersama keluarga yang dirindui. Masalah membasuh baju? Perkhidmatan dobi disediakan.

Semua ala hotel, dakwa mereka. Temuramah dengan pekerja yang sudah hadir menceritakan kisah yang berbeza.

Mengakui fasiliti yang disediakan kerajaan Qatar lebih baik berbanding fasiliti yang disediakan pihak lain di seluruh dunia bagi golongan buruh, fantasi memperolehi pendapatan tinggi seolah-olah terpaksa dilupakan mereka yang hadir ke Qatar.

Setiap hari mereka bekerja selama lapan jam sehari, enam hari seminggu. Pendapatan yang mereka perolehi pula hanyalah sekitar RM26.13 sehari - jauh berbeza dengan apa yang dijanjikan ejen sebelum mereka mengambil risiko merantau jauh ke negara kaya itu.

Walau bagaimanapun, kebanyakan mereka tiada pilihan lain kerana tidak ada jalan keluar. Hanya selepas campur tangan beberapa pihak termasuklah Kesatuan Buruh Antarabangsa - beberapa perubahan dilakukan dalam melindungi kepentingan dan nasib buruh yang hadir ke Qatar.

Pada bulan September 2018, kerajaan Qatar mengumumkan pemansuhan syarat bagi pekerja asing memerlukan kebenaran majikan mereka, sebelum meninggalkan negara tersebut. Kerajaan Qatar juga sedang berusaha membayar semula pekerja-pekerja yang perlu menanggung yuran yang dikenakan ejen-ejen pencari kerja ke atas setiap pekerja.

Dianggarkan sebanyak RM465 juta akan diperuntukkan bagi memastikan 39,000 orang pekerja tidak lagi perlu menanggung yuran ejen untuk tempoh tiga tahun akan datang, yang dianggarkan secara purata sebanyak RM2550 seorang.

Sistem gaji minima juga diperkenalkan bagi memastikan setiap pekerja mendapat gaji yang setimpal dengan nilai gaji minima sementara sebanyak RM183 (160 riyal) seminggu atau RM862 (750 riyal) sebulan diperkenalkan.

Bagaimanapun, kes-kes pekerja dibayar dibawah kadar sepatutnya masih kerap kali kedengaran. Sekiranya dibandingkan dengan gaji purata rakyat Qatar yang berjumlah RM44,000 sebulan - amat jelas sekali berlaku ketidak seimbangan kelas yang ketara.

Masalah ketidak seimbangan pendapatan ini berterusan berlaku serta dihalalkan, kerana pemimpin kerajaan Qatar tidak menganggapnya satu masalah.

Perbandingan di antara pendapatan pekerja luar di Qatar dengan negara asal mereka sendiri menjadi hujah utama kenapa amalan ini dianggap layak diteruskan, beranggapan gaji yang diterima di Qatar sudah jauh lebih baik.

Selain itu kerajaan Qatar juga mahu mengawal aliran keluar matawang mereka. Ini selati dengan laporan pada tahun 2017 yang menyifatkan jumlah matawang luar yang kembali ke negara-negara asal pekerja buruh di seluruh dunia sangat besar jumlahnya.

Usaha kerajaan Qatar dipuji kerana tetap berusaha menyediakan fasiliti yang baik bagi golongan pekerja migran ini. Walau bagaimanapun realiti sebenar nasib pekerja yang hadir ke Qatar tetap berlainan dengan apa yang dipercayai kerajaan Qatar.

Ramai pekerja yang hadir membawa kisah ditipu ejen yang menawarkan pekerjaan dengan syarikat yang tidak wujud. Masalah tidak dibayar gaji masih berlaku sehinggakan ada yang terpaksa melakukan dua kerja di Qatar - buruh pada siang hari dan apa saja jenis pekerjaan rencam bagi memastikan mereka masih ada sumber pendapatan untuk belanja sendiri dan dihantar pulang.

Seorang pekerja Bangladesh menyesal tak sudah datang ke Qatar, kerana pendapatan sebenar yang dia terima di situ lebih rendah berbanding pendapatan seorang penarik beca di negara asalnya.

Semua susah payah dan penat jerih mereka ini dilakukan untuk memastikan pada tahun 2022, anda dapat menikmati kejohanan Piala Dunia. Jadi ingatlah apa yang mereka perlu lalui semasa anda meraikan jaringan kelak.

Artikel ini adalah terjemahan dan olahan semula artikel "Qatar 2022: £40 a week to build the World Cup stadiums" yang diterbitkan pada 21 November 2018.


Fahami Keistimewaan Sebenar Penerima Gelaran 'Tun'

Salah satu kepercayaan yang tersebar berkenaan politik tanah air kita, adalah tanggapan ramai pihak yang menganggap pemilik gelaran 'Tun' kebal daripada sebarang dakwaan di mahkamah.

Perkara ini sebenarnya tidak benar. Individu bergelar Tun tidaklah mempunyai imuniti dalam semua situasi. Sekiranya dia melakukan kesalahan jalan raya, dia masih boleh disaman. Sekiranya dia melakukan kesalahan berat, jenayah itu tetap akan dibicarakan dan jika bersalah, dia akan dihumban ke dalam penjara.

Jom kita pelajari serba sedikit tentang beberapa persoalan berkaitan gelaran 'Tun' ini.

Dalam sistem adat istiadat negara kita, gelaran 'Tun' hanya boleh diperolehi dengan dua cara dan kedua-duanya tidak dibuka melalui sistem pencalonan, tetapi melalui pemilihan oleh panel yang diketuai Yang Dipertuan Agong sendiri.

Gelaran 'Tun' juga mempunyai kapasiti penerima yang terhad dengan satu-satu masa, hanya boleh ada 25 orang penerima anugerah ini di negara kita.

Penerima anugerah 'Tun' boleh menerima anugerah tertinggi negara ini dengan dua cara - sama ada menjadi penerima kepada anugerah Seri Maharaja Mangku Negara atau anugerah Seri Setia Mahkota, kedua-duanya membawa gelaran yang sama. Sekiranya penerima itu lelaki dan dia mempunyai isteri, isterinya secara automatik akan mendapat gelaran 'Toh Puan.'

Dengan menggunakan Perdana Menteri ke 7 kita sebagai contoh; gelaran yang digunakan beliau ketika ini adalah Tun Mahathir Mohamad berikutan penerimaan anugerah Seri Maharaja Mangku Negara. Bagaimanapun, isteri beliau turut sama menerima anugerah Seri Setia Mahkota membolehkan Dr. Siti Hasmah Mohammad Ali turut sama memegang gelaran Tun, bukan Toh Puan.

Setiap penerima anugerah akan menerima Kalung Darjah, Lencana Darjah dan Selepang Darjah yang akan dipakai pada setiap majlis adat istiadat yang disertai.

Hahaha. Semua pemegang gelaran Tun tidak menerima elaun. Dalam rekod, hanya beberapa gelaran saja yang datang dengan elaun khas.

Penerima anugerah Seri Pahlawan Gagah Perkasa menerima elaun RM2000 sebulan, anugerah Panglima Gagah Berani menerima elaun RM1500 sebulan, anugerah Jasa Perkasa Persekutuan dan Pingat Tentera Udara menerima elaun RM1000 sebulan.

Sekiranya anda baca syarat-syarat penerimaan anugerah yang datang dengan elaun ini, kesemuanya melibatkan individu-individu yang telah pun membuktikan keberanian luar biasa dalam mempertahankan negara kita.

Sekiranya penerima anugerah-anugerah ini masih hidup, mereka akan menerima elaun bulanan mengikut kategori anugerah mereka. Bagaimanapun, dalam keadaan individu itu menerima anugerah selepas berlaku kematian, waris keluarga penerima itu akan menerima bayaran elaun kenangan sekaligus bergantung kepada anugerah.

Boleh. Ini dapat dibuktikan dengan kes melibatkan bekas presiden parti MCA, Tun Ling Liong Sik yang dihadapkan ke muka keadilan untuk didakwa dalam skandal pembangunan Zon Bebas Cukai Pelabuhan Klang atau PKFZ.

Dalam dakwaan melibatkan tiga tuduhan ke atas beliau, pada penghujung perbicaraan, Tun Ling Liong Sik dibuktikan tidak bersalah terhadap tuduhan berlakunya penyelewengan semasa beliau menjawat jawatan Menteri Pengangkutan.

Sistem penganugerahan di negara kita tidak menghalang mana-mana pemegang anugerah atau gelaran didakwa di mahkamah, tak kiralah dia seorang Tan Sri, Datuk, Dato atau Toh Puan sekalipun jadi kami harapkan salah faham ini boleh terjawab kini.

Satu lagi salah faham yang kerap berlaku berkenaan anugerah kebesaran di negara kita adalah kita menganggap anugerah yang membawa gelaran Tun merupakan gelaran tertinggi yang dapat dicapai oleh seseorang rakyat biasa di negara kita. Ini tidak benar.

Dalam sistem anugerah di negara kita yang boleh dibahagikan kepada dua - satu untuk golongan kerabat dan satu lagi untuk penganugerahan pada rakyat biasa, anugerah Seri Maharaja Mangku Negara dan Seri Setia Mahkota berada dalam kedudukan ke empat dan kelima.

Anugerah tertinggi dalam sistem istiadat negara kita adalah anugerah Seri Pahlawan Gagah Perkasa yang boleh dianugerahkan kepada rakyat biasa serta tidak membawa sebarang gelaran. Bagaimanapun, penerima anugerah ini dapat elaun RM2000. Ok lah tu kan?

Antara penerima paling terkenal anugerah Seri Pahlawan Gagah Perkasa adalah pahlawan komuniti Dayak yang namanya cukup terkenal iaitu Kanang anak Langkau dan juga pegawai bank Bank Bumiputera Finance, Abdul Jalil Ibrahim yang mati dibunuh di Hong Kong, semasa melakukan penyiasatan terhadap skandal melibatkan bank tersebut.


9 Karya Seni Berharga Yang Rosak Secara Tak Sengaja

Seni adalah satu cara ungkapan kreatif. Pelbagai artis dari masa lalu telah memikat kita dengan karya seni yang luar biasa. Artis moden telah mencipta ruang mereka sendiri di dunia seni dengan teknik seni moden.

Namun, kita terus kehilangan beberapa karya yang terkenal dengan cara yang paling tak boleh diterima, iaitu kemalangan atau rosak secara tak disengajakan.

Kemalangan yang paling ketara berlaku adalah semasa pameran atau pengangkutan awam malah disebabkan kecuaian. iluminasi.com kongsikan 9 karya seni berharga yang rosak secara tak sengaja.

Pada tahun 2010, 5 karya agung telah dicuri dari muzium di Perancis termasuk karya oleh Matisse, Picasso, dan Modigliani.

Pihak polis dan penyiasat percaya bahawa karya seni yang tidak ternilai itu telah dibuang ke dalam tong sampah jalan dan kemudiannya dihancurkan.

Ketika membanggakan sambil menunjuk-nunjuk karya 'Le Reve', sebuah lukisan minyak 1932 oleh Pablo Picasso, jutawan perniagaan Steve Wynn secara tak sengaja menusuki lukian itu menggunakan sikunya.

Tindakan itu membuatkan lukisan luar biasa ini di bahagian tangan kiri dan menghasilkan koyakan berukuran 6 inci.

Kos untuk membaiki kerosakan itu mencecah RM360,000 namun lukisan ini dijual beberapa tahun kemudian dengan harga RM620 juta.

Karya seni ini juga telah pecah menjadi berjuta-juta kepingan disebabkan oleh pengunjung yang tidak bijak, yang tersandung pada tali kasutnya dan kemudian menghancurkan 3 pasu Cina abad ke-17.

Kesemua pasu Cina yang tidak ternilai ini telah menjadi tumpuan yang menonjol di muzium Fitzwilliam, Cambridge selama lebih daripada 40 tahun.

Walau bagaimanapun, pihak berkuasa pemulihan bertekad untuk menyatukan sejuta serpihan tersebut.

Ini adalah satu lagi cerita kerosakan oleh seorang pencinta seni yang biadab.

Kali ini karya seni berharga RM512 juta telah ditusuk dengan begitu teruk oleh seorang wanita ketika dia hilang keseimbangannya di Metropolitan Museum of Art, New York pada 25 Januari 2010.

Koyakan itu berukuran kira-kira 5.9 inci tinggi di sudut kanan bawah.

Hasil seni moden " when it starts dripping from the ceiling" bernilai RM4.42 juta, juga tidak sengaja dirosakkan oleh seorang tukang cuci.

Tukang cuci itu terlalu berdedikasi dalam kerjanya sehinggakan dia menghapuskan satu lapisan cat pada lukisan itu, yang menurutnya adalah satu kotoran.

Pelukis Sepanyol berusia 80 tahun, Cecilia Gimenez, cuba memulihkan lukisan Ecce Homo (bermaksud "lihat lelaki itu) dari abad ke-19.

Diisytiharkan sebagai pemulihan yang paling dahsyat dalam sejarah, ia kemudian berubah menjadi Ecce Mono (bermaksud "lihat monyet") kerana ia menyerupai lakaran krayon monyet berbulu dalam jubah yang tidak sesuai.

Seorang tukang susu, yang menghantar susu kepada artis Inggeris, L.S. Lowry telah diberi beberapa lakaran sebagai tip.

Jika difikirkan, apa yang akan boleh dilakukan oleh tukang susu dengan lakaran-lakaran ini? Tanpa mengetahui nilainya dan berasa benci, dia melemparkan semua lakaran tersebut ke dalam tong sampah.

Namun, pasti keturunan si tukang susu ini akan mengutuknya sekarang jika mengetahu bahawa lakaran tersebut kini bernilai RM6.4 juta.

Lucian Freud adalah seorang pelukis Inggeris kelahiran Jerman. Karya-karyanya diketahui menonjolkan pemikiran psikologi, dan seringkali membuatkan hubungan antara artis dan model menjadi tidak selesa.

Satu lukisan Lucian Freud yang luar biasa bernilai RM1 juta, telah dipaparkan di sebuah rumah lelongan di London.

Walau bagaimanapun, petinya telah disalahanggap sebagai sampah dan ia dibuang oleh penjaga dan akhirnya hilang di tapak pelupusan.

Sekumpulan pemberontak muda yang bersemangat di Perancis telah memutuskan untuk membersihkan grafiti pada tahun 1992.

Dalam keghairahan mereka, mereka tidak menyedari apa yang sebenarnya mereka padam. Pemuda-pemuda ini sebenarnya telah memadam lukiasn gua zaman Paleolitik berusia kira-kira 15,000 tahun yang mana tidak ternilai harganya.

Kerosakan ini digelar sebagai yang paling merosakkan dari sudut pandang arkeologi.


Apakah Beza Antara Emas 24K, 22K dan 18K? - Ketulenan Emas

Agak mengelirukan apabila anda melihat pelbagai emas yang berada di pasaran. Perkara ini lebih rumit bagi kaum adam yang kurang mengambil tahu tentang emas, berbanding kaum hawa yang sememangnya sudah "pakar".

Namun, masih ramai di antara kita tak kisahlah sama ada lelaki atau wanita yang tidak peka akan beza di antara pelbagai jenis emas yang wujud.

Terdapat pelbagai kategori emas mengikut ketulenan, namun yang paling popular di seluruh dunia adalah emas 24k, 22k dan 18k.

Di Malaysia, emas 24k dikenali sebagai emas 999, emas 22k dikenali sebagai emas 999 dan emas 18k pula sebagai emas 750. Berikut adalah carta kategori ketulenan emas yang ada:

Sebelum kita memahami perbezaan antara emas 24k, 22k dan 18k, anda mesti tahu maksud karat terlebih dahulu. Perlu diingatkan bahawa terdapat dua jenis ukuran permata iaitu "Karat" dan "Carat"

Carat adalah satu unit ukuran berat untuk semua jenis batu permata seperti berlian, delima dan sebagainya. Setiap Carat adalah kira-kira dua ratus miligram atau 0.2 gram.

Karat pula adalah ukuran pecahan ketulenan untuk emas, yang mempunyai 24 bahagian keseluruhannya. Semakin tinggi karat, semakin tulen emas dan maksimum adalah 24.

Emas tulen adalah 24 karat, tetapi kebanyakan barang perhiasan dicampur dengan logam lain kerana emas tulen terlalu lembut.

Walaupun disebut dengan sebutan yang sama, Karat dan Carat adalah dua perkara yang sangat berbeza. Berikut adalah panduan mudah untuk memahami perbezaan antara emas 24k, 22k dan 18k.

Emas 24K juga dipanggil dengan nama emas tulen atau emas 100%. Ini bermakna bahawa kesemua 24 bahagian dalam emas ini adalah emas tulen tanpa kesan sebarang logam lain.

Ia adalah 99.9% tulen dan mempunyai warna kuning terang yang jelas.

Tidak ada bentuk emas yang lebih baik dan tulen daripada 24K dan anda mesti mengetahui tentang perkara ini sebelum anda pergi ke peniaga yang mungkin memberitahu anda bahawa mereka menjual emas 25K atau 26K.

Oleh kerana ini adalah bentuk emas paling tulen, ia secara semula jadi lebih mahal daripada emas 22K atau 18K.

Walau bagaimanapun, jenis emas ini mempunyai ketumpatan lebih rendah berbanding dengan emas yang mempunyai karat yang lebih rendah. Dalam erti kata mudah, emas 24k adalah lebih lembut dan mudah dibentuk.

Oleh itu, ia tidak sesuai untuk dijadikan sebagai perhiasan biasa. Kebanyakan produk yang dihasilkan menggunakan emas 24k adalah bar dan syiling emas.

Emas 24K juga digunakan dalam peranti elektronik dan alat perubatan seperti yang digunakan untuk kanak-kanak yang mengalami jangkitan telinga yang akan dipasangkan dengan tiub tympanostomy emas yang diketahi mampu meningkatkan pengudaraan di bahagian tengah telinga.

Nama emas 22K pula menunjukkan bahawa 22 bahagian emas ini adalah emas tulen, manakala baki 2 lagi adalah logam lain.

Jenis emas ini biasanya digunakan dalam pembuatan barang kemas. Dalam emas 22K, daripada 100 peratus, hanya 91.67% adalah emas tulen.

8.33% lain terdiri daripada logam seperti perak, zink, nikel dan aloi lain. Jadi, nama emas 916 ini diperoleh daripada 91.67%.

Penambahan logam-logam lain ini yang membuatkan tekstur emas 916 lebih keras sehingga menjadikan perhiasan itu tahan lama.

Walau bagaimanapun, anda mesti tahu bahawa walaupun emas ini boleh digunakan untuk membuat barang kemas emas biasa, emas 22K tidak sesuai untuk ditatahkan berlian.

Emas 18K adalah 75% emas yang dicampurkan dengan 25% logam lain seperti tembaga atau perak. Biasanya barang kemas yang bertatahkan berlian diperbuat dengan emas 18K.

Emas lebih murah berbanding emas 24K dan 22K. Emas 18K atau 750 ini mempunyai warna emas yang sedikit pudar. Untuk mengecam emas 18K adalah mudah, iaitu dengan melihat ia dicop dengan 18K, 18Kt, 18k.

Kadang-kala, emas 18K ditandakan dengan 750, 0.75 atau cop yang serupa dengannya untuk melambangkan bahawa barang kemas mengandungi 75% emas.

Di Barat, karat dinyatakan dalam kehalusan. Contohnya, emas 24K dinyatakan sebagai 1,000 bahagian daripada 1,000 ketulenan, atau kehalusan 1.000. Dan ia dijadikan penanda aras bagi emas-emas lain, seperti di bawah:

Emas 24 karat mempunyai warna emas tulen semulajadi dan warnanya tidak dapat diubah tanpa mengubah ketulenan emas hingga kurang dari 24k.

Warna emas lain boleh dihasilkan dengan mengubah komposisi aloi dalam pembuatan barang kemas, seperti dibawah:

Warna permukaan juga boleh dihasilkan pada barang kemas dengan teknik penyaduran emas, atau lebih terkenal dengan nama emas celup.

Walau bagaimanapun, ini hanya boleh menjadi kemasan permukaan sahaja dan akan luntur apabila dipakai dalam tempoh yang lama.

Jika anda ingin membeli emas untuk pertama kali, anda perlu mengingati ketulenan jenis emas. Untuk memudahkan hafalan, ingat bahawa semakin rendah karat, semakin kurang ketulenan emas.


10 Kereta Buatan China yang Menciplak Rekaan Jenama Terkenal

Industri kereta di China semakin berkembang dari hari ke hari dan pengeluar kereta di negara ini meluaskan pengaruh mereka di seluruh dunia dengan pembelian dan pengambilalihan jenama asing. Ini membantu lagi peningkatan produk automobil mereka dengan lebih cepat. Walau bagaimanapun, dalam pasaran tempatan di China, ia adalah perkara biasa bagi pengeluar kereta menciplak rekaan kereta terkenal dari luar negara.

Hal ini bukanlah mengejutkan kerana sememangnya sudah ramai yang tahu bahawa China adalah sebuah negara yang sering menciplak produk dari luar dengan menjual pada harga yang lebih murah. Namun, ia mungkin tidak setaraf dari segi kualiti dan kepuasan pengguna.

Walaupun tiada undang-undang hak cipta antarabangsa yang diwujudkan, tetapi wujudnya persetujuan antarabangsa seperti Konvensyen Berne untuk Perlindungan Karya Sastera dan Artistik. Ia memerlukan sesebuah negara untuk mengiktiraf undang-undang harta intelek masing-masing.

Undang-Undang Hak Cipta adalah berbeza dari satu negara ke negara yang lain. Walaupun berbeza, prinsipnya adalah sama. Berikut adalah senarai beberapa kenderaan terkenal yang diciplak oleh China.

Kereta model KDC Regola ini adalah percubaan untuk meniru McLaren. Walaupun mempunyai lampu depan yang tersendiri, tetapi ia mempunyai pintu pintu dihedral dan cat warna oren yang sama. Akan tetapi, ramai yang berpendapat kedua-dua model ini berbeza dari sudut kualiti dan kepuasan.

Walaupun keseluruhannya nampak sama, pihak pengeluar KDC ini enggan mendedahkan inspirasi mereka ketika menghasilkan kenderaan ini. Apa yang berbeza ialah KDC Regola ini adalah sepenuhnya kenderaan elektrik.

Perbadanan Motor Dongfeng mempunyai sejarah yang panjang dalam usaha sama yang dijalankan dengan jenama-jenama besar di barat. Antara yang pernah berurusan dengan mereka ialah Honda, Nissan dan Renault.

Walau bagaimanapun, kereta saloon Dongfeng model Jingyi S50 adalah bukanlah hasil daripada usaha sama yang dijalankan mereka. Model Jingyi S50 ini dikatakan telah menciplak model kereta Volkswagen yang paling laris dijual iaitu model Passat.

Buat pertama kalinya syarikat automobil Dongfeng mengumumkan SUV terbaru mereka iaitu Fenshen AX4 pada Pameran Motor Shanghai. Namun, apa yang nampak ketara mengenai SUV dari China ini ialah ia meniru model SUV dari United Kingdom iaitu Morris Garages GS.

Dengan lampu kabut krom yang besar di bahagian bumper dan gril berbentuk V nipis di bahagian hadapan, Fenshen AX4 jelas menciplak model MG GS. Bukan setakat itu sahaja, kenderaan keluaran syarikat Dongfeng ini juga meniru beberapa lagi model kereta dari luar, antaranya ialah kereta SsangYong Tivoli keluaran Korea Selatan.

Jaguar Land Rover sejak kebelakangan ini telah menghasilkan beberapa model kenderaan terbaik dan khusus berbanding mana-mana pengeluar lain. Jadi, tidak hairanlah sekiranya ciptaan hebat JLR ini menjadi "inspirasi" kepada pengeluar automobil yang lain.

Salah satu syarikat automobil dari China iaitu Changan telah melancarkan model kenderaan terbarunya CS55 yang kelihatan seakan-akan sama dengan Discovery Sport milik Jaguar Land Rover. Kini, syarikat JLR dikatakan akan menyaman mana-mana syarikat dari China yang menciplak model kenderaan keluaran mereka.

Sekarang, tidak banyak model kereta yang mempunyai tayar simpanan yang dipasang di bahagian belakang bonet seperti Jeep Wrangler dan Ford EcoSport. Oleh sebab itu, apabila ada pengeluar kereta yang melancarkan model kereta SUV dengan tayar simpanan di bahagian lampu belakang, persamaannya akan nampak ketara.

Akan tetapi, model kereta daripada pengeluar automobil China iaitu BYD Yuan kelihatan seakan-akan sama dengan model kereta SUV keluaran Ford iaitu EcoSport. Bukan sahaja persamaan pada tayar simpanannya, boleh dikatakan keseluruhan rupa bentuk BYD Yuan ini menciplak Ford EcoSport.

Adalah sangat mudah untuk mengenali sebarang model kereta lain yang cuba untuk meniru reka bentuk ikonik pengeluar kereta terkenal Mercedes G Class. Salah satu pengeluar automobil China iaitu BAIC telah mempamerkan model kenderaan pacuan empat rodanya BJ80 yang kelihatan serupa dengan Mercedes G Class di Pameran Automobil Antarabangsa China.

Namun, ia tidaklah begitu mengejutkan apabila BAIC meniru rekaan Mercedes kerana syarikat itu merupakan pengedar kenderaan Mercedes di China. Orang ramai mungkin ternanti-nanti apakah model seterusnya yang akan ditiru oleh BAIC hasil "inspirasi" daripada kenderaan terkenal Jerman itu.

Salah satu model kenderaan syarikat Jiangling Motors yang terkenal ialah LandWind X7 kerana diketahui mempunyai reka bentuk yang hampir sama dengan Range Rover Evoque. Pada Pameran Motor Shanghai 2017, Jiangling telah mempamerkan LandWind X7 berwarna putih dan hampir sukar untuk dibezakan dengan model Range Rover Evoque.

Walaupun hampir serupa, kedua-dua kenderaan ini mempunyai beberapa berbezaan menurut pakar pemerhati. LandWind X7 dikatakan mempunyai kualiti kulit pada tempat duduk yang lebih baik, namun hanya mempunyai 188bhp dengan 8 kelajuan automatik manakala Range Rover Evoque pula mempunyai 237bhp dengan 9 kelajuan automatik.

Salah satu lagi kenderaan keluaran syarikat automobil Zotye iaitu SR9 juga kelihatan seakan satu deja vu. Model SR9 yang dipamerkan di Pameran Motor Shanghai 2017 ini kelihatan tidak jauh berbeza dengan kenderaan berjenama terkenal iaitu Porsche Macan.

Walaupun kebanyakan ciri pada kedua-dua kenderaan ini hampir sama, terdapat beberapa perbezaan seperti bentuk lampu, gril hadapan, dan Porsche Macan tidak mempunyai rail pada bumbung. Satu lagi perbezaan paling ketara ialah harga. Harga bagi sebuah Porsche Macan adalah lima kali ganda lebih mahal daripada SR9.

Satu lagi model kenderaan keluaran Zotye Auto yang dikatakan jelas menciplak model kereta dari luar ialah kereta model E200 yang kelihatan seakan-akan sama dengan kereta bersaiz kecil Smart ForTwo yang semakin mendapat sambutan.

Kereta elektrik model E200 yang mempunyai dua pintu ini berada di pasaran tempatan China sejak dari September 2017 lagi. Namun, ia bukanlah begitu mengejutkan kerana sebelum ini, Zotye Auto sudahpun menciplak kereta Smart ForTwo ketika melancarkan model E30 mereka pada Pameran Motor Shanghai 2015.

Jika anda tidak mempunyai RM 1.5 juta untuk membeli kereta mewah seperti Rolls-Royce Phantom, kereta keluaran China iaitu Geely GE yang berharga RM 200,000 adalah jauh lebih murah dan mampu dimiliki. Dari sudut rekaannya, Geely GE kelihatan seakan-akan sama dengan kereta mewah Rolls-Royce Phantom ini.

Dengan rekaan bentuk badan dan jeriji krom hadapan yang hampir serupa, sukar untuk membezakan kedua-dua kenderaan ini dari jauh. Sebenarnya, banyak lagi model kereta dari China yang meniru kereta model terkenal daripada luar. Selagi ketiadaan kawalan dalam hak cipta rekaan antarabangsa, masalah kenderaan ciplak ini mungkin akan berterusan untuk satu jangka masa yang panjang.


The Residence - Tiket Penerbangan Paling Mahal Di Dunia

Mereka yang kerap menggunakan perkhidmatan penerbangan sering mengeluh tentang kenaikan kos perjalanan udara.

Walaupun benar bahawa kos tiket telah naik bagi kebanyakan syarikat penerbangan dan banyak juga yang menaikkan bayaran tambahan untuk bagasi, namun terdapat satu syarikat penerbangan yang mengekalkan harga premium mereka di tahap yang sama secara berterusan bagi tempoh 2 tahun yang lalu.

Etihad Airways menawarkan pengalaman perjalanan udara di luar jangkauan minda anda dari segi kemewahan dan kenikmatan, namun tak semua orang mampu menikmatinya.

Harga tiket sehala untuk penerbangan paling mahal di dunia adalah RM159,256 dan ia harga ini kekal sejak tahun 2016. Agak bermurah hati juga pihak Etihad tidak menaikkan harganya, seperti syarikat penerbangan lain, kan?

Malah, mereka telah menurunkannya sehingga hanya RM121,469 penerbangan dari New York ke Abu Dhabi.

Etihad Airways menambah laluan baru pada tahun 2016 yang menghubungkan New York City dengan Mumbai melalui Abu Dhabi dan ia telah menjadi penerbangan sehala termahal di dunia.

Syarikat penerbangan itu menggunakan khidmat tujuh pesawat model A380 dan setiap satunya dilengkapi dengan versi kabin "Residence" terkenal dan berbeza antara satu sama lain di antara pesawat-pesawat ini.

Ia kelihatan seperti anda menempah sebuah bilik di hotel 5 bintang berbanding menaiki pesawat disebabkan oleh kemewahan mewah dan perhatian individu yang anda diberikan di dalam penerbangan ini.

Dan walaupun anda mampu, agak sukar untuk untuk mendapatkan tiket penerbangan bagi kabin Residence ini.

Anda perlu menempah beberapa bulan lebih awal kerana hanya terdapat satu kabin Residence sahaja di atas setiap kapal terbang ini dan Etihad hanya melakukan satu penerbangan setiap hari.

Tiket termahal di dunia ini memberikan anda anda ruang seluas 125 kaki persegi untuk menikmati penerbangan anda dan ia adalah suite tiga bilik termasuk ruang tamu yang luas, bilik mandi dan bilik tidur yang berasingan.

Suite ini disediakan untuk dua orang yang terbang bersama-sama. Ruang tamu dilengkapi dengan sofa rehat dua tempat duduk yang dibalut dengan kulit mewah dan dua meja makan.

Etihad menyediakan semua pemegang tiket Residence dengan perkhidmatan pengembaraan perjalanan VIP dari saat anda menempah penerbangan.

Anda mempunyai pilihan untuk dibawa ke pesawat dengan kenderaan mewah, yang juga akan memandu anda ke destinasi anda apabila pesawat mendarat, jika anda mahukan.

Daftar masuk anda pada waktu ketibaan anda di lapangan terbang direka bentuk supaya ia berjalan lancar dan mempunyai privasi, dengan ruang persendirian disediakan semasa anda menunggu untuk naik pesawat.

Pelayan Residence kemudiannya akan memperkenalkan dirinya kepada anda apabila menaiki penerbangan.

Pelayan peribadi ini akan menyediakan perkhidmatan terbaik untuk anda daripada saat anda memasuki kabin pesawat sehinggalah anda menjejakkan kaki keluar daripadanya.

Tujuannya adalah untuk memberikan pengalaman istimewa untuk anda dari awal hingga akhir penerbangan.

Seorang chef dalam penerbangan tersedia untuk menyediakan pilihan dari menu khas dan menyediakan hidangan utama serta makanan ringan mengikut kesukaan anda.

Chef peribadi ini menggunakan bahan-bahan segar dan gembira untuk menyediakan hidangan dari menu yang disediakan atau anda boleh meminta bahawa chef menyediakan hidangan kegemaran anda yang mana tidak terdapat dalam menu.

Dalam suite tiga bilik anda, terdapat sebuah lorong yang membawa anda ke bilik tidur yang dilengkapi dengan katil double berukuran 6 kaki x 10 inci yang dilengkapi dengan cadar, sarung bantal dan penutup duvet berjenama Itali.

Televisyen skrin rata 27-inci dibina ke dalam bilik tidur di sudut yang selesa untuk menonton televisyen di atas katil dan satu set fon kepala dilengkapi ciri noise-cancelling juga disediakan.

Jika penerbangan yang biasa anda naiki terasa seperti lama, namun jika anda menikmati pengalaman dalam kabin Residence, masa seolah-olah berjalan dengan begitu pantas.

Malah, walaupun terdapat bilik tidur, dirasakan agak rugi untuk tidur berbanding menikmati penrbangan ini.

Bilik mandi en-suite dilengkapi dengan pancuran mandian, jubah mandi dan kemudahan mewah termasuk meja solek, pengering rambut dan cermin solek pembesar.

Anda bebas untuk mandi dan menyegarkan badan sebelum mendarat di destinasi anda.

Ini adalah perkara-perkara yang boleh anda jangka dan harapkan ketika menempah penerbangan di kabin Residen bersama Etihad Airways.

Walaupun Etihad telah menurunkan harga untuk suite secara konsisten dalam tempoh dua tahun yang lalu, namun ia tetap mahal.

Hakikat bahawa amat sukar untuk menempah penerbangan seperti hotel 5 bintang ini memberitahu anda dengan jelas bahawa ia adalah pilihan yang sangat popular.


Ini Sebab Mengapa Tiada Signal Telefon Dalam Lif

Sambungan signal telefon bimbit adalah bergantung kepada isyarat yang diperoleh dari menara telefon bimbit yang berdekatan.

Semakin dekat anda dengan menara, maka semakin kuat isyarat yang anda terima. Walaupun isyarat telefon bimbit dapat menembusi kebanyakan bahan dengan mudah, namun ia boleh dihentikan oleh bahan pepejal tebal, seperti logam atau batu.

Anda mungkin perasan, semasa memandu di kawasan yang bergunung dan bercenuram , isyarat telefon bimbit anda akan semakin berkurangan dan kadang-kala terputus, kemudian wujud semula secara berselang-seli.

Ini adalah kerana kadang-kala, sebahagian daripada gunung atau cenuram mungkin berada di antara anda dan menara sel yang terdekat, dengan ini ia "memotong" isyarat dengan begitu berkesan daripada mencapai telefon anda.

Lif biasanya terdiri diperbuat daripada kepingan logam yang tebal dan komponen elektrik yang mana tidak mudah untuk ditembusi oleh isyarat telefon bimbit.

Sudah tentu ia tidak mustahil untuk ditembusi, tetapi isyarat tersebut mestilah cukup kuat untuk melepasi gabungan bahan-bahan ini serta masih mempunyai baki kekuatan isyarat untuk sampai ke telefon bimbit anda.

Di samping itu, lif biasanya terletak di bahagian tengah bangunan. Ia tidak sukar untuk mendapatkan isyarat telefon apabila anda berjalan di sekitar perimeter bangunan atau di pejabat yang dibina dengan dinding nipis (bukan logam).

Namun, lif adalah jenis tempat yang berbeza dan ketebalan dinding, bahan yang digunakan, dan lokasi di dalam bangunan semuanya bergabung lalu melemahkan apa-apa isyarat yang cuba untuk sampai ke telefon anda.

Anda mungkin mengalami perkara yang sama ketika cuba menggunakan telefon bimbit di ruangan yang tertutup sepenuhnya seperti parkir bawah tanah atau semasa memandu melalui terowong.

Penyelesaian kepada masalah telefon bimbit hanya satu, iaitu anda perlukan signal yang lebih kuat. Itulah sebabnya telefon bimbit anda mungkin berfungsi dalam sesetengah lif sahaja.

Semakin dekat anda dengan menara yang menghantar isyarat, semakin besar kemungkinan anda menerima penerimaan walaupun di dalam lif.

Terdapat juga "penggalak isyarat" yang ada di pasaran yang mendakwa mampu meningkatkan keupayaan telefon bimbit anda untuk menerima isyarat.


Kisah Komuniti Burakumin : Masyarakat Kasta Rendah Jepun

Kita kerap mendengar tentang kisah-kisah diskriminasi di negara kita serta beberapa negara lain khasnya. Namun tidak di Jepun.

Masyarakat Jepun selalu diletakkan sebagai masyarakat contoh, menjadi tauladan yang perlu diikuti oleh semua kelompok masyarakat. Dipuji pembersih, mempunyai semangat cintakan negara yang sangat tinggi serta mempunyai kepintaran yang jauh melampaui zaman - orang Jepun membawa konotasi positif setiap kali dibicarakan.

Walau bagaimanapun, tidak ramai yang tahu tentang kelompok masyarakat yang dipandang hina masyarakat Jepun sendiri; digelarkan oleh mereka sebagai 'burakumin.' Anda biasa dengar penggunaan istilah 'pariah' dalam masyarakat Hindu? 'Burakumin' adalah pariah masyarakat Jepun.

Yang menariknya, sehingga kini mereka masih dianggap 'pariah' di kalangan masyarakat mereka.

Sama seperti kebanyakan kisah masyarakat yang didiskriminasikan, sejarah Burakumin agak kabur penjelasannya. Ada yang menyatakan kelompok ini mula dipandang hina disebabkan pekerjaan nenek moyang mereka sebeum itu. Ada juga yang mengatakan orang Burakumin mula dipinggirkan kerana mereka dibuang masyarakat, sehingga terpaksa mencari rezeki dengan cara 'kotor.'

Istilah kotor ini, dalam masyarakat Jepun bermaksud kelompok individu yang bekerja dengan benda-benda kotor. Bukan sahaja merujuk kepada najis atau sampah, malahan pekerjaan seperti tukang sembelih, menguruskan jenazah, yang bekerja dengan kulit haiwan serta banyak lagi.

Prejudis ini telah bertapak sekian lama sehingga menyebabkan hanya individu-individu tertentu akan dipilih bagi menguruskan binatang ternakan dalam industri penghasilan daging wagyu Jepun. Walaupun hasil tangan mereka dijual dengan harga yang sangat tinggi di seluruh dunia, tukang sembelihan daging itu sendiri kebiasaannya takut untuk mendedahkan pekerjaan mereka pada umum.

Ini kerana sudah ada stigma lama yang sudah wujud dalam masyarakat Jepun akan menyebabkan ramai yang sanggup melakukan tindakan buruk ke atas individu penyembelih daging dan keluarga mereka - hanya kerana mereka merasakan individu itu serta keluarga mereka berasal daripada golongan bawahan.

Dalam istilah sebenarnya, Burakumin bermakna 'orang pedalaman.' Istilah ini mula digunakan semasa zaman feudal Jepun bagi mengasingkan individu-individu yang membentuk komuniti buruh kasar - terlibat dalam pekerjaan-pekerjaan yang disifatkan kotor.

Sistem burakumin ini bermula sejak zaman Edo Jepun, sekitar tahun 1603 sehinggalah tahun 1867. Ketika itu wujud sistem kasta yang ditentukan oleh faktor kelahiran yang akhirnya digunakan sebagai menentukan sistem hirarki masyarakat zaman itu.

Sistem kasta yang dinamakan sebagai 'mibunsei' atau gelarannya 'shi,no,ko,sho' ini merangkumi empat kumpulan dengan satu lagi kumpulan 'terbuang' yang dinamakan sebagai Eta. 'Eta' adalah mereka yang diluar sistem, dianggap harus dipinggirkan golongan 'shi-no-ko-sho' serta perlu kekal sebagai seorang Eta hingga mati.

Orang Eta dinilaikan mempunyai nilai 1/7 individu lain, tidak dibenarkan menyentuh golongan yang berada dalam 'mibunsei' serta perlu senantiasa patuh dan akur semasa berhadapan mereka yang lebih 'mulia' daripada mereka.

Apa makna 'eta'? Eta bermakna 'kelompok orang yang kotor atau jijik'. Boleh juga diterjemahkan sebagai 'sampah' atau 'pencemaran.'

Sistem kasta ini mula dimansuhkan selepas berakhirnya zaman feudal Jepun pada tahun 1871. Bagaimanapun kesannya tetap sukar untuk dibuang masyarakat mereka. Orang-orang pedalaman yang kini bergelar orang Burakumin, dipercayai oleh masyarakat Jepun berketurunan orang-orang Eta dan persepsi ini kekal hingga kini.

Integrasi orang Burakumin ke dalam masyarakat Jepun sangat sukar dilakukan dan mereka (orang Burakumin) kebiasaannya akan dipaksa menetap dalam komuniti mereka sendiri - supaya mudah dikenal pasti orang lain asal-usul mereka.

Langkah kerajaan Jepun mengintegrasikan mereka ke dalam sistem masyarakat Jepun membantu, bagaimanapun stigma serta persepsi buruk yang sudah berakar umbi sangat sukar untuk dibersihkan.

Sekitar tahun 1970-an, wujud satu kontroversi berkenaan satu senarai nama sepanjang 330 muka surat yang boleh diperolehi majikan-majikan dalam memastikan mereka tidak menggajikan orang Burakumin. Senarai itu dijadikan rujukan oleh syarikat-syarikat besar Jepun dalam menapis senarai calon temuduga, digunakan secara meluas sebelum kerajaan Jepun mengharamkan pengedaran senarai itu.

Individu yang disyaki berketurunan Burakumin selalunya gagal menjawat jawatan tertinggi dalam mana-mana organisasi. Insiden tahun 2001 melibatkan calon kepada Perdana Menteri Jepun, Taro Aso (ketika ini Timbalan Perdana Menteri Jepun) dengan seorang lagi calon, Hiromu Nonaka memburukkan lagi keadaan.

Taro Aso secara terbuka menghina lawannya Nonaka yang dipercayai berketurunan Burakumin, menyebut seorang Burakumin tidak layak menjadi Perdana Menteri Jepun. Insiden ini menimbulkan kontroversi besar dan membuka semula perbincangan masyarakat Jepun berkenaan kejayaan sebenar integrasi orang Burakumin ke dalam sistem moden masyarakat Jepun.

Diskriminasi terhadap orang Burakumin masih lagi berlangsung sehingga ke saat ini. Walaupun sudah tidak sekuat dulu, sentimen memandang rendah Burakumin tetap berlaku dalam beberapa cara halus.

Beberapa wilayah Jepun seperti Osaka, Kyoto, Hyogo dan Hiroshima masih berpegang teguh kepada kepercayaan turun temurun ini. Keluarga di wilayah ini masih lagi akan menghalang perkahwinan anak-anak mereka dengan individu Burakumin, sehinggakan banyak keluarga akan mengupah penyiasat untuk mendapatkan informasi berkenaan salasilah bakal menantu mereka.

Nasib baiklah amalan ini sudah pun diharamkan kerajaan Jepun. Bagaimanapun kes-kes seperti ini tetap berlaku dalam jumlah yang lebih kecil.

Mewakili 2 peratus jumlah populasi Jepun, stigma Burakumin diburukkan lagi dengan penglibatan mereka dalam gerakan Yakuza. Sindiket Yakuza terbesar di Jepun Yamaguchi-Gumi mempunyai lebih 70 peratus orang Burakumin sebagai ahli. Ada juga kajian menunjukkan Burakumin sebenarnya mewakili 60 peratus jumlah keseluruhan ahli Yakuza.

Beberapa peraturan baru yang cuba diperkenalkan kerajaan Jepun pada tahun 2015 dilihat hanya memburukkan lagi stigma masyarakat mereka terhadap orang Burakumin. Langkah kerajaan Jepun dikritik hanya menyebabkan persepsi buruk terhadap mereka lebih mudah diketahui oleh generasi-generasi muda, disebabkan fokus dan laporan media yang diberikan kepada kelompok itu.

Tidak pelik untuk seorang keluarga Burakumin membuka peti surat rumah mereka dan menerima ancaman daripada jiran-jiran mereka sendiri, yang masih mahu berpegang pada stigma dan persepsi lama; ini kerana di kalangan orang Jepun sendiri masih ramai menganggap komuniti Burakumin bukannya manusia sempurna. Mereka ada istilah khas untuk Burakumin yang kerap disebutkan iaitu 'hinin' - yang membawa makna 'separa-manusia' atau 'sub-manusia.'

Setiap kali anda makan daging wagyu, ceritakan tentang nasib orang Burakumin pada mereka yang duduk semeja anda ya?


Benarkah Orang Jepun Berasal Dari Keturunan Cina?

Asal-usul orang Jepun telah menjadi tanda tanya bagi tempoh yang agak lama. Terdapat teori bukti yang mengatakan bahawa populasi Jepun berasal dari China, manakala sesetengah pakar berpendapat ia berasal dari Korea.

Di penghujung Era Pleistocene, kepulauan Jepun dihubungkan ke benua Asia di bahagian utara dan selatan oleh daratan.

Penduduk prasejarah Jepun dibentuk dari pelbagai kelompok etnik yang bermigrasi dari berbagai tempat seperti utara, timur dan selatan China, Semenanjung Korea, Kepulauan Ryukyu, Siberia, Indochina dan bahkan wilayah Indonesia.

Oleh sebab itu, asal-usul orang Jepun yang tepat masih menjadi teka-teki yang membuatkan para penyelidik untuk menghasilkan teori-teori yang menakjubkan.

Selepas glasier cair secara beransur-ansur, pulau-pulau di Jepun menjadi terpencil dan budaya yang berbeza-beza perlahan-lahan digabungkan ke dalam apa yang saintis umumnya gelarkan sebagai orang Jomon.

Perlu diingatkan bahawa kewujudan budaya Jomon telah ditemui untuk tempoh yang agak lama yang mana ahli arkeologi telah membahagikan tempoh Jomon kepada sekurang-kurangnya empat bahagian iaitu permulaan, awal, tengah dan lewat.

Ciri-ciri utama budaya Jomon telah dikenal pasti melalui kajian perbandingan kapal-kapal yang ditemui, patung-patung tembikar, permata tulang dan batu, peralatan, rangka, tempat tinggal primitif, dan kesan penggunaan makanan yang pelbagai.

Zaman purba awal negara matahari terbit ini diletakkan di sempadan antara arkeologi dan sejarah. Tiada rekod bertulis Jepun moden yang menggambarkan era ini dan satu-satunya rekod bertulis moden hanya terdapat dalam historiografi Cina.

Dari sudut pandangan saintifik, tempoh ini dibahagikan kepada dua bahagian: Yayoi dan Kofun. Mengikut teori klasik, orang Yayoi berhijrah dari Korea dan China ke Jepun bermula dari 300 SM.

Walau bagaimanapun, kajian yang lebih baru menunjukkan bahawa penghijrahan pertama berlaku pada tahun 900 SM.

Sesetengah orang Jomon ditawan dan diasimilasikan oleh Yayoi, sementara yang lain hanya menyesuaikan diri dengan teknologi baru dan cara hidup.

Tambahan pula, orang Ainu iaitu populasi Jomon yang berasal dari Siberia, enggan menyesuaikan diri dan mengekalkan tradisi mereka di utara Jepun.

Para pakar tidak boleh bersetuju dalam topik asal-usul genetik dan budaya Jepun kerana mereka tidak mempunyai bukti jelas tentang sumbangan sebenar setiap penduduk.

Apa yang pasti ialah tempoh Yayoi terkenal dengan penampilan pertanian dan gangsa serta alat besi dan senjata, dengan kampung-kampung besar dan masyarakat yang akhirnya membuat bandar-bandar, pusat perdagangan dan persekutuan puak.

Mengambil kira semua elemen yang dijelaskan di atas, terdapat banyak teori mengenai asal-usul genetik Jepun.

Apa yang dapat kita katakan dengan pasti adalah bahawa Cina kuno memainkan peranan penting dari sudut pandangan genetik tetapi tanpa hubungan antara punca dan kesan, orang Jepun berasal dari banyak tempat lain, dalam pelbagai peringkat sejarah mereka.

Pengaruh kebudayaan empayar Cina dan kerajaan Korea jauh lebih penting, terutamanya semasa dinasti Tang (tahun 618 - 907).

Segala maklumat yang kita ada sehingga kini menunjukkan bahawa populasi Jomon berasal dari pelbagai wilayah, dengan kadar dan kuantiti yang berlainan, mempunyai DNA berbeza dan budaya tembikar yang berbeza.

Terdapat tiga teori utama mengenai asal-usul orang Jepun iaitu, model Penggantian, model Transformasi, dan model struktur Dual.

Model Penggantian menyatakan bahawa Yayoi berhijrah dari China melalui Korea, menakluki dan mengasimilasikan orang Jomon. Kesimpulannya adalah bahawa orang Jomon tidak mempunyai kaitan dengan Jepun.

Yang kedua iaitu model Transformasi merumuskan sebaliknya, bahawa orang Yayoi yang berhijrah adalah lebih sedikit daripada orang Jomon, maka kedua-kedua populasi itu bergabung.

Model struktur Dual pula menunjukkan asal-usul Jepun sebagai campuran Yayoi dan Jomon, manakala orang Ainu dan orang dari Ryukyu mempunyai kaitan kerana dari keturunan Jomon yang sama.

Mana-mana perbezaan antara Jomon dan Yayoi adalah agak bermasalah. Pertamanya, budaya Jomon dan Yayoi tidak mempunyai persamaan.

Kedua-dua budaya ini berasal dari banyak tempat yang berlainan dan berkembang pada kadar yang berbeza.

Apa yang lebih membingungkan adalah di beberapa wilayah di Jepun, Yayoi menjadi majoriti manakala di tempat lain, mereka adalah minoriti.

Oleh sebab itu, adalah mustahil untuk memastikan berapa banyak orang Yayoi yang merupakan asing dan berapa ramai adalah bekas orang Jomon yang mengamalkan gaya hidup baru.

Teori spekulatif tambahan dikaitkan dengan pahlawan dukun Cina yang hebat iaitu Xu Fu. Beliau berkhidmat untuk dinasti kuno Qi dan dihantar untuk meneroka tanah lain.

Dalam buku 'Records the Great Historian', dikatakan bahawa Xu Fu meneruskan pencarian untuk mencari penawar kehidupan abadi.

Selepas banyak ekspedisi, beliau membuat permintaan kepada maharaja untuk membawa masuk lebih banyak pemanah.

Beliau meneruskan pelayaran lain tetapi tidak pernah kembali. Sesetengah ahli sejarah Jepun percaya bahawa Xu Fu menemui Jomon Jepun dan menakluki Kyushu utara.

Kemudian, Xu Fu menjadi Tuhan pertanian, perubatan dan sutera dalam tradisi Shinto. Sebahagian daripada kisah legenda Xu Fu ini mungkin benar.

Sejarah Cina menyebut bahawa Xu Fu berlayar dengan kekuatan 5,000 pahlawan, lebih daripada cukup untuk bertapak di pantai utara Kyushu.

Mungkin beliau mati dalam pertempuran atau beliau hanya menetap di Jepun dan memutuskan untuk tidak kembali ke China.

Permintaan untuk lebih banyak pemanah mungkin bermakna bahawa beliau memerlukan bantuan untuk mendapatkan dan mengukuhkan kedudukannya di Kyushu.

Tarikh perjalanannya adalah antara 219 SM dan 210 SM, sepadan dengan kebangkitan ketua-ketua Yayoi awal. Akan tetapi, senjata besi dan gangsa yang hampir dengan garis masa ini tidak dijumpai di kawasan itu.

Semua saintis bersetuju bahawa orang Yayoi berasal dari Korea dan China. Di sebalik fakta ini, banyak masalah telah muncul.

Pertama, tidak ada cara tertentu untuk mengesan bilangan pendatang atau tempoh yang tepat apabila gelombang penghijrahan berlaku. Kedua, terdapat dua teori utama mengenai asal-usul Yayoi.

Peramanya, mereka berpendapat bahawa kebanyakan orang Yayoi berasal dari Korea, manakala yang lain pula mengatakan bahawa penghijrahan jauh lebih awal dari China telah berlaku.

Kedua-dua penyokong teori ini memberikan hujah seperti hubungan logik sebab, bukti arkeologi dan hasil DNA.

Tradisionalis menyokong tafsiran warisan Korea dengan hujah bahawa bentuk pertama budaya Yayoi muncul di utara Kyushu, tempat paling dekat dengan Korea.

Malah di era berikutnya iaitu Kofun, terdapat banyak puak pahlawan dari keturunan Korea. Alat besi dan objek seperti cermin atau pakaian sangat mirip dengan orang-orang dari Korea.

Menggunakan ujian DNA, ahli arkeologi menyimpulkan bahawa masyarakat Yayoi yang besar juga wujud di bahagian selatan semenanjung Korea.

Sejarawan Jepun mendakwa ini bermakna Yayoi menawan bahagian Korea dan menuntut penghormatan dari suku Korea.

Mereka yang menyokong teori keturunan Cina pula percaya bahawa Yayoi muncul lebih awal, beratus-ratus tahun sebelum migrasi dari Korea.

Dari sudut pandangan ini, pertanian dibawa dari China dengan penghijrahan besar di antara tahun 1000 SM dan 900 SM. Kumpulan ini kebanyakannya dibentuk oleh elit bangsawan dan pahlawan serta beberapa petani.

Jika teori keturunan Cina ini adalah tepat, migrasi Korea datang kemudian dan kebanyakan kumpulan itu terdiri daripada orang biasa seperti petani, peniaga dan tukang.

Mereka membawa teknologi baru dan teknik pembuatan, tetapi pertanian dan kerajaan sudah ada di Jepun. Kerana pendatang Korea mempunyai banyak kemahiran dan pengetahuan yang berguna, mereka diterima dengan baik.

Nilai mereka begitu tinggi sehingga mereka memperoleh fungsi politik penting.

Satoshi Yamaguchi membandingkan kerangka Yayoi dengan orang-orang dari empayar Cina iaitu dinasti Han dan menyimpulkan bahawa mayat dan warisan genetik mereka mempunyai kaitan.

Tambahan pula, dia menemui kerangka remaja lelaki Cina yang mana gigi mereka ditarik keluar, satu tradisi hanya milik orang Jomon.

Semua jenazah Cina ini ditemui di wilayah Jiangsu, sebuah lokasi yang sangat dekat dengan Laut China Timur.

Mungkin kebetulan atau tidak, simbol-simbol yang membenarkan penguasaan politik dalam tempoh Yayoi adalah pedang, cermin dan meterai kerajaan yang mana objek yang sama digunakan oleh dinasti Qin China.

Persamaan boleh dijelaskan dalam dua cara. Dinasti Qin dari China jauh lebih berkembang daripada kerajaan Yayoi, jadi kerajaan Yayoi meniru dinasti Qin untuk mendapatkan pengiktirafan.

Ia juga dicadangkan bahawa wakil diraja mereka adalah sama kerana elit Yayoi sebenarnya berasal dari Sungai Yangtze, mengesahkan teori keturunan China. Sejarah Cina mencatatkan kewujudan kerajaan Yayoi beberapa kali.

Orang biasa digambarkan dengan penghinaan dan dari keunggulan peradaban tamadun Cina.

Sebaliknya, elit politik kerajaan Yayoi diperlakukan dengan istilah yang sangat baik, menamakan mereka sekutu rapat walaupun mereka memberi penghormatan.

Dalam buku 'Rekod Tiga Kerajaan', para pemimpin Yayoi mempersembahkan diri mereka kepada utusan Cina sebagai keturunan raja Taibo, pengasas legenda kerajaan Wu, yang terletak di pantai timur China.

Jadi, adakah benar Jepun merupakan keturunan Cina? Jawapannya adalah sebahagian besarnya adalah benar.

Namun, tiada jawapan tepat untuk ini kerana sudah tentu sesebuah bangsa itu boleh bercampur dengan bangsa lain dan ini mungkin tidak mempunyai rekod.

Tiada siapa yang mampu membuktikan kebenaran ini sepenuhnya kerana ia tersangat rumit dan berkait.


7 Eksperimen Sains Paling Pelik Dan Menakutkan Pernah Dilakukan

Kisah-kisah sains dunia sebenar kadang-kala amat menakutkan dan aneh lebih daripada Frankenstein. Tidak kira betapa tidak masuk akal sesuatu perkara itu, para saintis tetap akan cuba melakukannya dengan bantuan teknologi yang ada.

Tujuan eksperimen biasanya adalah untuk kajian dan pembangunan di masa hadapan namun terdapat beberapa eksperimen yang mampu membuatkan anda geleng kepala.

iluminasi.com kongsikan 7 eksperimen sains yang paling pelik dan menakutkan pernah dilakukan.

Dua orang saintis, Ernest Glen Wever dan Charles W. Bray, telah melakukan eksperimen untuk mengubah seekor kucing menjadi telefon pada tahun 1929.

Mula-mula sekali mereka mengeluarkan secebis daripada tengkorak kucing itu dan kemudian meletakkan elektrod pada saraf pendengaran haiwan itu.

Elektrod ini disambungkan kepada pembesar suara dengan kabel berukuran 18 meter. Dengan ini, bunyi yang masil ke telinga kucing ini akan didengari di dalam bilik di mana pembesar suara tersebut diletakkan.

Keputusannya adalah mereka berjaya mencipta telefon kucing. Mereka menulis laporan bahawa "bunyi telah dihantar dengan baik. Arahan mudah, mengira, dan sebagainya mudah diterima. Malah, di bawah keadaan yang baik, sistem itu digunakan sebagai alat komunikasi antara operasi dan kalis bunyi."

Ernest dan Charles kemudiannya membunuh kucing tersebut dan mencuba sekali lagi. Dan dengan cara inilah bagaimana sains mengetahui bahawa kucing mati tidak boleh menjadi telefon tetapi kucing hidup boleh.

Daripada ayam dan tumbuhan tembakau kepada tikus, banyak haiwan telah digunakan untuk dimutasi secara genetik untuk membuatkan ia bercahaya dalam kegelapan.

Namun yang paling paling aneh adalah khinzir glow-in-the-dark. Pada tahun 2006, Jabatan Sains dan Teknologi Haiwan Universiti Taiwan menambah maklumat genetik dari obor-obor ke embrio khinzir.

Hasilnya adalah tiga ekor khinzir yang bersinar dalam kegelapan dengan cahaya hijau pendarfluor. Tetapi bukan hanya kulit khinzir-khinzir ini sahaja yang bercahaya, malah para saintis berkata organ dalaman haiwan ini juga bercahaya!

Vacanti Mouse adalah tikus makmal yang merupakan sebahagian daripada kajian pada tahun 1997, di mana tikus ini mempunyai apa yang kelihatan seperti telinga manusia yang ditanam di belakangnya.

Telinga pada tikus ini sebenarnya dibuat dari bingkai polimer biodegradable, berdasarkan telinga kanak-kanak berusia 3 tahun.

Sebaik sahaja bingkai tersebut dimasukkan ke bawah kulit tikus, tulang rawan dapat berkembang menjadi bentuk telinga menggunakan kondroit - sel rawan dari seekor lembu.

Ia dilakukan sebagai demonstrasi bagaimana untuk mengembangkan rawan yang dihasilkan oleh tisu.

Walau bagaimanapun, ia menjadi meme di era sebelum meme menjadi popular di mana ia diedarkan melalui e-mel rantaian dan perbualan ketika minum petang yang mana tidak dipercayai oleh orang pada ketika itu.

Eksperimen pelik ini sekali lagi dilakukan dalam kajian pada tahun 2013.

Selama 20 tahun, seorang ahli dermatologi, Dr. Albert M. Kligman dari University of Pennsylvania menggunakan banduan penjara Philadelphia sebagai subjek ujian bagi pelbagai jenis produk.

Antara produk-produk tersebut termasuklah syampu, serbuk kaki, deodoran, dan kemudiannya, ubat yang mengubah minda, isotop radioaktif dan dioxin.

Pada tahun 1954, Projek CIA QKHILLTOP telah diwujudkan untuk mengkaji teknik brainwash Cina dan untuk membangunkan kaedah pemantauan yang berkesan.

Kebanyakan kajian awal dipercayai dilakukan oleh program pembelajaran ekologi manusia di Kolej Perubatan Cornell University, di bawah kendalian Dr. Harold Wolff.

Harold meminta agar CIA memberikan apa-apa sahaja maklumat yang mereka boleh perolehi mengenai ancaman, paksaan, pemenjaraan, penghinaan, penyeksaan, 'cuci otak,' 'psikiatri hitam,' dan hipnosis, atau mana-mana gabungannya, dengan atau tanpa agen kimia.

Menurut Wolff, pasukan penyelidikan akan memasang, menyusun, menganalisis dan mengasimilasikan maklumat ini dan kemudian akan menjalankan penyelidikan eksperimen yang direka untuk membangunkan teknik-teknik baru untuk penggunaan kecerdasan ofensif atau pertahanan.

Kemungkinan penggunaan dadah rahsia yang berguna dan pelbagai prosedur merosakkan otak akan sama-sama diuji mengikut urutan untuk menentukan kesan asas ke atas fungsi otak manusia dan pada suasana subjek.

Jika kajian melibatkan potensi bahaya kepada subjek, mereka mengharapkan CIA untuk menyediakan subjek yang sesuai dan tempat yang sepatutnya untuk melaksanakan eksperimen yang diperlukan.

Dr. Lauretta Bender yang bekerja di Hospital Creedmoor di New York menggunakan rawatan kejutan elektrik untuk kanak-kanak yang mempunyai masalah sosial.

Kaedah Lauretta juga termasuk kanak-kanak ditemubual dan dianalisis di hadapan kumpulan yang ramai.

Walaupun kaedah Lauretta dihentikan apabila gejala schizophrenic mula muncul pada kanak-kanak yang telah menjalani rawatan kejutan elektrik ini, namun lebih daripada 100 kanak-kanak telah melalui dan mengalami penyeksaan dahsyat ini.

Projek MKUltra, kadang-kala disebut sebagai program kawalan minda CIA adalah nama kod yang diberikan kepada program percubaan mengenai subjek manusia yang kerap menyalahi undang-undang.

Ia direka dan dilaksanakan oleh Agensi Perisikan Pusat Amerika Syarikat. Eksperimen pada manusia ini bertujuan untuk mengenal pasti dan mengembangkan ubat-ubatan dan prosedur yang akan digunakan dalam soal siasat dan penyeksaan, bagi melemahkan individu untuk memaksa pengakuan melalui kawalan minda.

MKUltra menggunakan banyak metodologi untuk memanipulasi keadaan mental manusia dan mengubah fungsi otak, termasuk suntikan ubat-ubatan (terutama LSD) dan bahan kimia lain, hipnosis, kekurangan deria, pengasingan, penyalahgunaan lisan dan seksual, serta bentuk penyeksaan psikologi yang lain.

Skop Projek MKUltra adalah luas, dengan penyelidikan yang dijalankan di 80 institusi, termasuk 44 kolej dan universiti, serta hospital, penjara, dan syarikat farmaseutikal.

CIA mengendalikannya melalui institusi-institusi ini menggunakan organisasi-organisasi hadapan, walaupun kadang-kala pegawai tertinggi di institusi-institusi ini menyedari penglibatan oleh CIA.


7 Bahagian Badan Yang Unik Selain Daripada Cap Jari

Sehingga kini, anggaran populasi manusia di Bumi adalah sekitar 7.7 bilion orang, di mana 31.62 juta atau 0.4% daripadanya tinggal di Malaysia.

Dan daripada jumlah ini, diri anda adalah unik bermakna tiada sesiapa yang menyerupai anda 100% dari segala segi.

Kita semua tahu bahawa cap jari adalah unik, tetapi terdapat beberapa bahagian atau anggota badan lain yang juga sangat unik dan hanya dimiliki oleh anda sahaja.

iluminasi.com kongsikan 7 bahagian badan yang unik selain daripada cap jari.

Mata adalah tingkap kepada jiwa dan identiti anda. Iris, otot yang membuka dan menutup anak mata untuk mengawal berapa banyak cahaya memasuki mata, mempunyai corak tekstural yang kecil.

DNA menentukan warna dan struktur iris, tetapi corak dan pecahan yang berlaku semasa perkembangan janin, menjadikan setiap iris unik. Malah, kedua-dua iris pada mata anda juga berbeza antara satu sama lain.

Corak ini dikatakan muncul ketika janin membuka dan menutup mata yang sedang berkembang, dan tisu iris mengetat dan berlipat.

Cuba pegang telinga anda dan rasa lekukannya. Anda adalah satu-satunya orang di dunia yang mempunyai bentuk tersebut.

Dalam satu kajian British, para penyelidik mencipta satu algoritma yang dapat mengenal pasti satu individu daripada lebih 250 orang lain dengan kadar ketepatan 99.6% dengan menganalisis bagaimana cahaya memantulkan bentuk lekuk telinga.

Telinga adalah pengenal berguna sehinggakan Yahoo sedang membangunkan teknologi untuk membuka kunci telefon pintar dengan pengimbas telinga.

Seseorang yang menerima panggilan akan membuka kunci telefon dengan hanya menekannya ke telinga. Dahsyat kan?

Satu kajian dalam Journal of Forensic Gental Sciences mendapati bahawa corak ketinggian dan lekukan di bibir adalah unik seperti cap jari. Dengan ini, ia juga boleh menjadi bukti jika berlaku sebarang jenayah.

Tetapi terdapat satu masalah sahaja. Walaupun cap bibir telah digunakan sebagai pengenalan di mahkamah dalam kes terpencil, namun penjenayah biasanya tidak mencium atau meninggalkan cap ini di lokasi jenayah.

Seperti cap jari, lidah juga mempunyai bentuk dan teksturnya sendiri, dan benjolan serta lekuk kecilnya tersebar dengan corak yang unik.

Corak ini jarang berubah dari masa ke masa kerana lidah dilindungi di dalam mulut, tidak seperti cap jari yang terdedah kepada perubahan seperti terbakar, berparut dan sebagainya.

Para penyelidik kini sedang membangunkan pengimejan lidah 3-D untuk membantu mengenal pasti identiti individu.

Gigi anda bukan sahaja mendedahkan DNA anda yang mana rekod pergigian sering digunakan untuk mengenal pasti mayat, tetapi unik kepada anda berdasarkan tabiat peribadi anda.

Anda mungkin menggilap gigi anda, main instrumen tertentu atau menggigit kunci dalam perjalanan ke kereta. Perkara-perkara ini membuatkan gigi anda sangat unik dan tidak sama dengan sesiapa pun di dunia.

Malah, disebabkan kesan persekitaran seperti ini, ia membuatkan sepasang kembar seiras mempunyai set gigi yang berbeza.

Cara jalan bukanlah anggota badan, tetapi ia juga merupakan pergerakan oleh tubuh badan yang hanya dimiliki oleh individu itu sendiri. Ini bermakna cara anda berjalan adalah unik.

Cuba kenal pasti cara anda berjalan. Adakah anda mengheret sebelah kaki? Atau berjalan secara melantun? Walaupun anda tidak pernah perasan apa-apa yang luar biasa tentang cara anda berjalan, namun sistem yang canggih boleh melakukannya.

Apabila pasukan jurutera biologi antarabangsa menganalisis corak tekanan kaki lebih daripada 100 peserta, mereka mengenal pasti individu dengan kadar ketepatan 99.6%.

Walaupun lebih banyak penyelidikan diperlukan, pengenalan cara berjalan mungkin boleh menjadi satu cara untuk mengenal pasti individu dari jarak jauh seperti rakaman kamera yang mengenalpasti perompak berjalan keluar dari bank.

Sama seperti cara berjalan kaki, suara juga bukanlah satu anggota badan tetapi tiada siapa yang memiliki suara yang sama seperti anda.

Sesetengah ciri vokal mudah dikesan, seperti kekerapan (tinggi atau rendah) dan intensiti (kuat atau lembut). Walau bagaimanapun, ciri-ciri lain seperti resonan atau sengau biasanya lebih sukar untuk dijelaskan.

Saluran vokal unik individu adalah sebahagian daripada genetik dan sebahagiannya dipelajari. Panjang leher seseorang dan lebar pharynx memainkan peranan, tetapi begitu juga dengan ciri-ciri yang dipelajari seperti pergerakan bibir dan sebutan vokal.

Berdasarkan ciri-ciri gabungan ini, saintis telah mencipta sistem untuk mengenali suara seseorang secara automatik jika ia telah dirakam dalam pangkalan data.


6 Hacker Awal Dalam Sejarah Sebelum Komputer Peribadi Dicipta

Penggodam atau hacker telah wujud untuk tempoh yang sangat lama, lebih lama daripada yang anda sangka.

Ia tidak bermula dengan Internet dan penggodaman telah berlaku lebih awal daripada itu. Lama sebelum komputer dicipta, penggodam sudah wujud dan memecah masuk ke rangkaian telefon, mesin punch-card, dan juga ke telegraf.

Sesetengah penggodam menggunakan kemahiran mereka untuk keuntungan, sementara yang lain melakukannya untuk tujuan yang tidak pentingkan diri.

iluminasi.com kongsikan 6 penggodam awal dalam sejarah sebelum komputer peribadi dicipta.

Komputer pertama yang dilindungi oleh kata laluan juga merupakan yang pertama digodam.

Dan disebabkan individu bernama Allan Scherr, ia berlaku dengan begitu kerap. MIT menetapkan kata laluan komputer pertama pada tahun 1962.

Mereka mempunyai beberapa buah komputer yang dikongsi oleh para pelajar mereka dan mereka mahu para pelajar mempunyai privasi sendiri.

Jadi, mereka menghasilkan log masuk pelajar ke dalam komputer dengan kata laluan dan untuk memastikan mereka tidak menyalahgunakan komputer, had masa empat jam sehari ditetapkan bagi setiap akaun.

Salah satu daripada pelajar, Allan Scherr, menjadi bosan dengan had masa cukup yang ditetapkan.

Dia membuat punch card yang menipu komputer untuk mencetak semua kata laluan dan kemudian menggunakannya untuk log masuk sebagai orang lain setiap kali waktunya tamat.

Dia berkongsi kata laluan dengan rakan-rakannya dan tidak lama kemudian, troll komputer pertama telah dicipta.

Mereka menggunakan kata laluan tersebut untuk menggodam akaun guru mereka dan meninggalkan mesej yang mengejek guru tersebut.

Orang pertama di dunia yang menggunakan perkataan "penggodam" adalah profesor MIT bernama Carlton Tucker, dan dia tidak memaksudkannya sebagai perkara yang bagus.

Pada tahun 1963, universiti itu telah diserang oleh sekumpulan penggodam telefon.

Mereka memecah masuk ke dalam rangkaian telefon universiti dan menggunakannya untuk mengikat semua jaringan telefon dengan membuat panggilan ke Harvard, sehingga mustahil bagi sesiapa untuk membuat panggilan.

Kemudian mereka membuat satu siri panggilan jarak jauh rawak dan mensasarkan ke bangunan radar, semata-mata untuk menyerang mereka.

Carlton Tucker menjadi marah dan mengeluarkan perkataan yang telah mengubah sejarah selama-lamanya. Perkataan "hack" telah digunakan di MIT, tetapi pada masa itu, ia hanya merujuk kepada kerja-kerja elektronik.

Dia memanggil penggodam telefon itu dengan panggilan "hacker" untuk kali pertama di dunia. Carlton memberi amaran kepada setiap penggodam di universiti itu, dengan berkata: "Jika mana-mana orang ini ditangkap, mereka boleh dipenjarakan."

Virus komputer pertama dalam sejarah mungkin merupakan program yang dipanggil RABBITS.

Tiada siapa yang tahu siapa yang membuatnya, dan tidak ada yang tahu kenapa, tetapi siapa melakukannya telah membawanya ke Pusat Komputer Universiti Washington.

Ia adalah program yang kecil dan tidak menarik perhatian yang membuat salinan dirinya sendiri. Pada tahun 1969, seseorang memasangnya ke komputer di universiti tersebut dan membiarkannya berjalan.

Program itu membuat dua salinan sendiri, dan kemudian setiap salinan itu membuat salinan lain sehingga komputer tersebut terbeban dan berhenti berfungsi.

Beberapa tahun kemudian, seseorang yang telah mendengar kisah ini telah mengambil idea itu dan menggunakannya.

Dia mencipta virus Rabbitnya sendiri yang diberi nama Wabbit dan memuatnaik ke APRANET, versi awal Internet, untuk menggodam pengguna lain.

Orang pertama yang pernah menghantar virus melalui e-mel adalah Ray Tomlinson yang juga dikenali sebagai lelaki yang mencipta e-mel. Ia dikenali sebagai Creeper yang merupakan adalah "cacing" komputer yang pertama di dunia.

Program itu akan membuat salinannya sendiri dan menyebarkan dirinya di seluruh ARPANET, di mana setiap salinan memaparkan mesej kecil muncul di terminal dan berkata: "Saya Creeper: Tangkap saya jika anda boleh."

Virus itu sebenarnya dicipta oleh Bob Thomas, salah seorang rakan Ray Tomlinson. Beliau hanya membuat fail itu melantun dari komputer ke komputer, sentiasa memadamkan dirinya selepas ia hilang dari komputer.

Tomlinson, bagaimanapun, memutuskan untuk mengubahsuainya supaya ia tidak akan memadamkan dirinya, sebaliknya, hanya akan memperlahankan komputer sehingga ia berhenti berfungsi.

Sehinggalah sebelum internet dicipta, dia telah memuat naik virus pertama untuk memadamkannya.

Oleh itu, apabila anda mendapat spam dan virus dalam peti masuk anda, akaun e-mel anda berfungsi seperti mana yang dimahukan oleh penciptanya.

Sebelum mereka membuat kekayaan menjual komputer dan iPod, Steve Jobs dan Steve Wozniak bermula dengan melakukan sesuatu yang berbeza iaitu menggodam ke dalam sistem telefon.

Steve Wozniak membaca artikel Esquire mengenai penggodam telefon dan beranggapan ia sangat menerujakan.

Oleh kerana tersangat teruja, dia menjejaki salah seorang penggodam telefon yang disebutkan di dalam artikel tersebut, John "Captain Crunch" Draper, dan menjemputnya ke rumahnya.

Setelah belajar bagaimana untuk menggodam sistem telefon dari Captain Crunch, Wozniak duduk dan membina peranti dipanggil kotak biru, direka untuk memudahkan untuk menggodam ke dalam sistem telefon.

Kemudian dia mula menggunakannya sendiri. Pada satu ketika, dia juga berpura-pura menjadi Henry Kissinger dan melakukan prank terhadap Pope.

Apabila dia memberitahu Steve Jobs mengenai hal itu, Jobs menyedari bahawa idea tersebut boleh menjana wang.

Kedua-dua merkea memulakan pengeluaran besar-besaran dan menjual kotak biru Wozniak kepada rakan sekelas mereka, dengan Wozniak yang bertanggungjawab terhadap teknologi dan Jobs yang menjaga penjualan.

Dan begitulah Apple memulakan perniagaan mereka di mana pengasas-pengasas antara syarikat terbesar di dunia ini membuat wang dengan menipu syarikat-syarikat telefon. syarikat telefon bimbit yang menipu.

John Walker menjadi orang pertama yang menipu orang untuk memasang virus pada komputer mereka dua tahun sebelum komputer peribadi berada di pasaran.

John mungkin mencipta virus komputer, tetapi dia menegaskan bahawa dia mempunyai niat yang baik. Dia telah mencipta permainan komputer yang dikenali sebagai ANIMAL, yang cuba meneka haiwan apa yang sedang difikirkan oleh pemain.

Ia mendapat sambutan hangat sehinggakan semua rakannya mahukan permainan itu.

Masalahnya adalah pada tahun 1975, satu-satunya cara untuk berkongsi permainan adalah dengan menulis pita magnetik dan mel kepada mereka di mana John tidak mempunyai masa untuk dibuang sebegitu rupa.

Jadi, dia menganggap bahawa kerana semua orang menginginkan permainannya, dia akan menjangkiti sebanyak komputer yang mungkin menggunakannnya.

Dia mengemas kini permainannya sehingga ketika orang sedang bermain, ia akan secara senyap membuat salinan sendiri pada setiap direktori yang dapat ditemui.

Ini bermakna ia akan menyalinkan dirinya ke direktori pengguna lain dan ke sebarang pita yang dimasukkan ke dalam komputer.

Dan jika anda mengambil pita itu dan memasukkannya ke komputer lain, maka ia akan dijangkiti dengan permainan John Walker juga.

Jadi, jika ada yang meminta salinan permainan ANIMAL dari John, dia akan menyuruh mereka memeriksa komputer mereka terlebih dahulu.

Mereka mungkin tak tahu bahawa mereka sudah memiliki permainan itu dalam komputer. John menegaskan dia melakukannya dengan kebaikan hatinya.


Sejarah Bagaimana China Mendapat Nama Negara Mereka

Pernah tak anda terfikir dari mana asalnya perkatan yang mewakili negara dengan populasi tertinggi di dunia, iaitu China?

Perkataan "China" berasal dari perkataan Parsi bagi porselin atau seramik tembaga, iaitu "Chini".

Para pedagang Portugis mula-mula menggunakannya untuk merujuk porselin sebagai "China", disebabkan porselin berasal dari negara ini.

Dan secara perlahan-lahan, ia menjadi perkataan utama untuk merujuk kepada negara ini yang telah dipopularkan melalui perdagangan di sepanjang Jalan Sutera.

Perkataan Parsi 'Chini' ini sendiri berasal dari Sankrit 'cina' yang mana China digambarkan oleh India kuno. Walau bagaimanapun, perkataan ini tidak berasal dari dinasti Qin seperti yang dikatakan oleh sesetengah orang.

Nama Inggeris ringkas untuk Republik Czech kini adalah Czechia (disebut CHEH-khiyah).

Secara rasmi diluluskan oleh kerajaan Czech dan secara rasmi berdaftar dengan Pertubuhan Bangsa-bangsa Bersatu, nama ini memudahkan masyarakat antarabangsa untuk merujuk kepada negara Eropah Tengah itu.

"China" pula adalah perkataan yang digunakan di seluruh dunia untuk merujuk kepada negara dengan populasi tertinggi di dunia, namun dengan nama apa orang Cina memanggil negara mereka sendiri?

Semasa tempoh ketika negara China bersatu di bawah satu tampuk pemerintahan, nama dinasti menjadi nama bagi negara ini. Oleh itu, nama negara ini bertukar-tukar termasuklah "Great Tang", "Great Qing" dan sebagainya.

Prinsip yang sama digunakan apabila China dibahagikan, dengan negara-negara individu, besar atau sebaliknya, menggunakan nama mereka sendiri.

Walau bagaimanapun, beberapa nama telah digunakan untuk mewakili idea sebuah negara yang bersifat geografi dan budaya yang serupa dan yang paling terkenal adalah "Zhongguo" bermaksud Kerajaan Tengah.

Rekod terawal penggunaan nama ini adalah satu tulisan tembaga bertarikh pada abad ke-11 SM, yang merujuk kepada kawasan sekitar China Tengah pada hari ini.

Selama berabad-abad, nama Zhongguo digunakan dalam penghantaran diplomatik ke negara-negara jajahan asing tetapi nama dinasti masih menjadi nama rasmi negara.

Kali pertama Zhongguo digunakan sebagai nama rasmi negara China adalah dalam Perjanjian Sino-Rusia Nerchinsk pada tahun 1689.

Pada tahun 1912, Zhongguo telah menjadi nama pendek Cina bagi Republik China dan Republik Rakyat Cina mewarisi nama itu pada tahun 1949.